78.8% populasi dewasa lengkap vaksinasi Covid-19

Seramai 18,453,322 individu atau 78.8% daripada populasi dewasa di negara ini telah melengkapkan suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).Menerusi perkongsian infografik di laman Twitter rasminya hari ini JKJAV memaklumkan setakat semalam, 93.3% atau 22,001,266 individu daripada populasi dewasa sudah menerima sekurang-kurangnya satu dos vaksin.Bagi vaksinasi harian pula, sebanyak 219,081 dos suntikan vaksin diberikan semalam melibatkan 60,773 dos pertama daripada vaksin dua dos dan 158,308 dos lengkap, menjadikan jumlah kumulatif pemberian dos vaksin menerusi Program Imunisasi Covid-19 Kebangsaan (PICK) adalah sebanyak 40,375,056 dos.PICK dilancarkan pada 24 Feb lepas bagi memberikan vaksinasi untuk membendung pandemik Covid-19 di seluruh negara.Sementara itu, menurut portal CovidNow dan GitHub kementerian kesihatan (KKM) terdapat pertambahan 376 kes maut akibat Covid-19 dilaporkan setakat pukul 11.59 malam 19 September, menjadikan jumlah keseluruhan kes kematian di negara ini kini 23,443.Jumlah itu merangkumi tujuh kematian harian akibat Covid-19 direkodkan dalam tempoh 24 jam (19 September), manakala selebihnya adalah kes kematian tertunggak atau “backlog”, bagaimanapun angka itu boleh berubah sekiranya terdapat kes kematian yang dikemas kini.Berdasarkan graf purata jumlah kes kematian harian sebenar selama tujuh hari pula, trend kematian pesakit Covid-19 menunjukkan penurunan selaras peningkatan jumlah populasi lengkap divaksin serta yang menerima sekurang-kurangnya satu dos vaksin.


Kes sembuh catat 2,345, terus meningkat lepasi kes baru Covid-19

Sebanyak 1,280 kes baru Covid-19 dikesan hari ini, menjadikan angka keseluruhan penularan dalam negara berjumlah 316,269, kata Ketua Pengarah Kesihatan Dr Noor Hisham Abdullah.Dalam sebuah kenyataan, Noor Hisham berkata sebanyak 2,345 pesakit pulih dan dibenarkan pulang, menjadikan jumlah keseluruhan angka sembuh 296,379 kes.Selangor masih mencatatkan kes harian tertinggi iaitu sebanyak 464 kes diikuti Johor (165), Sarawak (163). Pulau Pinang pula mencatat 143 kes jangkitan hari ini.Kes aktif dengan kebolehjangkitan pula kini berjumlah 18,704.Daripada jumlah itu 155 pesakit di tempatkan di Unit Rawatan Rapi termasuk 76 orang memerlukan bantuan alat pernafasan,” katanya.Noor Hisham turut memaklumkan terdapat 9 lagi kematian, menjadikan jumlah mangsa yang maut akibat Covid-19 meningkat kepada 1,186 orang.


Separuh populasi Malaysia lengkap vaksinasi Covid-19

Separuh daripada populasi keseluruhan rakyat Malaysia atau 50.5% (16,492,295) kini sudah lengkap menerima suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).JKJAV menerusi perkongsian infografik di laman Twitter rasminya hari ini memaklumkan 64.1% atau 20,943,582 daripada populasi keseluruhan pula, telah mendapat sekurang-kurangya satu dos vaksin.Sebanyak 320,452 dos vaksin Covid-19 melibatkan 128,038 dos pertama dan 192,414 dos lengkap juga diberikan semalam, menjadikan jumlah keseluruhan pemberian dos vaksin sebanyak 37,392,241.Program Imunisasi Covid-19 Kebangsaan (PICK) dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Malaysia masih runding dengan Arab Saudi supaya tiada diskriminasi vaksin, kata Khairy

Malaysia masih berunding dengan kerajaan Arab Saudi supaya tidak mengenakan diskriminasi vaksin bagi individu yang mahu ke negara itu bagi urusan mengerjakan umrah, kata Menteri Kesihatan Khairy Jamaluddin.“Kita masih berunding dengan Arab Saudi supaya tidak ada diskriminasi vaksin sebab kita dapati semua vaksin Covid-19 (yang digunakan Malaysia) adalah berkesan dan selamat,” katanya ketika berucap pada majlis penyerahan sumbangan korporat Keluarga Malaysia di kementerian kesihatan (KKM) hari ini.Kerajaan Arab Saudi sebelum ini dilaporkan hanya menerima empat jenis vaksin Covid-19 iaitu keluaran Pfizer-BioNTech, AstraZeneca, Johnson & Johnson dan Moderna sahaja bagi individu yang mahu ke negara berkenaan.Pada Julai lepas, negara itu mengumumkan individu yang sudah lengkap dos Sinovac dan Sinopharm diterima masuk ke negara itu dengan syarat menerima dos penggalak yang diiktiraf di Arab Saudi.Khairy dalam pada itu berkata satu ciri baru dalam MySejahtera akan disediakan bagi membolehkan individu memohon dos penggalak untuk memenuhi syarat negara lain termasuk bagi urusan mengerjakan umrah atau menunaikan haji.Khairy sebelum ini memaklumkan individu yang mahu menunaikan umrah tetapi tidak menerima jenis vaksin ditetapkan Arab Saudi boleh memohon kepada KKM untuk mendapatkan suntikan penggalak menerusi aplikasi MySejahtera bermula bulan depan.Pada majlis berkenaan, KKM menerima sumbangan sejumlah 81 unit katil elektronik bernilai RM2 juta daripada Lembaga Tabung Haji (TH) menerusi Program A’fiat TH 2021 bagi menambah keperluan katil unit rawatan rapi (ICU) di beberapa hospital terpilih.“Sumbangan ini bukan sahaja akan digunakan di unit ICU malah di unit lain yang sama penting bagi menguruskan kes bukan Covid-19 dalam fasa transisi kita keluar dari pandemik ini,” kata Khairy yang menzahirkan penghargaan kepada TH atas sumbangan berkenaan.Menurut menteri itu, sumbangan tersebut merupakan lanjutan daripada Program A’fiat TH 2020 di mana TH menyumbang 57 mesin hemodialisis kepada 42 hospital kerajaan dengan nilai sumbangan hampir RM2 juta.


Buka DUN bercanggah dengan darurat diisytiharkan kerajaan, bekas hakim beri amaran kepada negeri

Bekas hakim Mahkamah Persekutuan Gopal Sri Ram memberi amaran kepada negeri-negeri agar tidak bercanggah dengan sebarang keputusan Putrajaya dengan mengumumkan pembukaan semula Dewan Undangan Negeri (DUN) sebelum perintah darurat berakhir.Sri Ram berkata keputusan sedemikian hanyalah sia-sia jika perintah darurat yang dijadualkan berakhir 1 Ogos depan dilanjutkan susulan keadaan pandemik Covid-19 ketika ini.“Keputusan akhir terletak di tangan Kabinet persekutuan. Negeri-negeri tak boleh bercanggah dengan keputusan Kabinet persekutuan,” katanya kepada MalaysiaNow.Peringatan beliau itu disuarakan selepas beberapa siri pengumuman kerajaan negeri termasuk Sultan Johor hari ini yang memberikan perkenan DUN negeri itu bersidang pada 12 Ogos depan.Langkah itu dilihat sejajar dengan gesaan Yang di-Pertuan Agong dan Raja-Raja Melayu yang mahu sidang Parlimen dan DUN diadakan secepat mungkin.Raja-Raja Melayu turut menyokong pandangan Agong supaya Parlimen bersidang pada tarikh terdekat selain mahu perintah darurat ditamatkan mengikut jadual ditetapkan iaitu pada 1 Ogos depan.Kenyataan Raja-Raja Melayu mencetuskan perbahasan mengenai kuasa sultan, walaupun beberapa pakar undang-undang sepakat mengatakan istana tidak memiliki kuasa untuk mengarahkan sidang Parlimen diadakan.Sri Ram, yang pernah berkhidmat di Mahkamah Rayuan dan Mahkamah Persekutuan adalah antara pegawai kanan undang-undang yang baru-baru ini mengingatkan bahawa Agong dalam sistem raja berperlembagaan adalah tertakluk kepada nasihat perdana menteri dan Kabinet dalam menjalankan tugasan rasminya seperti yang sedia termaktub dalam Perlembagaan Persekutuan.Pendirian beliau itu turut dipersetujui bekas ketua hakim negara Abdul Hamid Mohamad dan bekas peguam negara Mohamed Apandi Ali, kedua-duanya sepakat mengatakan Agong mesti bertindak mengikut nasihat perdana menteri.Sri Ram hari ini berkata persidangan DUN tidak boleh diadakan di bawah Undang-Undang Darurat (Kuasa-Kuasa Perlu) Ordinan 2021, yang menyatakan peraturan mengenai perintah darurat yang dikuatkuasakan pada Januari lalu.Selain penangguhan sidang Parlimen, Seksyen 15 ordinan tersebut turut memperuntukkan DUN tidak akan bersidang sehingga suatu masa yang ditetapkan oleh Yang di-Pertuan Agong selepas berunding dengan Raja atau Yang di-Pertua Negeri yang berkenaan.Mana-mana mesyuarat Parlimen atau DUN yang dipanggil sebelum tarikh permulaan kuat kuasa Ordinan ini tetapi belum diadakan adalah dibatalkan.


AS bongkar hampir 4,000 kes eksploitasi buruh kanak-kanak

Pentadbiran Joe Biden akan melaksana tindakan baharu yang lebih tegas bagi menangani masalah eksploitasi buruh kanak-kanak yang semakin meningkat di Amerika Syarikat (AS), terutama dalam kalangan kanak-kanak migran, lapor Sputnik.
"Pada tahun fiskal lalu, 835 syarikat yang disiasat didapati menggaji lebih 3,800 kanak-kanak," kata Jabatan Buruh dalam kenyataan pada Isnin.
Untuk menangani eksploitasi buruh kanak-kanak yang semakin meningkat, Jabatan Buruh dan Khidmat Kesihatan Manusia mengumumkan beberapa inisiatif termasuk meningkatkan usaha menyemak penaja, menyiasat pelanggaran dan bertindak ke atas syarikat yang bertanggungjawab.
Marty Walsh, ketua buruh, berkata setiap orang mempunyai kewajipan moral dan undang-undang untuk mencegah bencana buruh kanak-kanak namun syarikat melihat sebaliknya atau menyalahkan agensi pekerjaan dan subkontraktor.
"Ini bukan masalah abad ke-19, ini masalah hari ini. Kami memerlukan Kongres dan kerajaan-kerajaan negeri untuk berbincang," kata Walsh dipetik sebagai berkata dalam kenyataan itu.
Pada Februari lepas, Packers Sanitation Services Inc. (PSSI) yang berpangkalan di Wisconsin membayar denda AS$1.5 juta kerana menggaji lebih 100 kanak-kanak secara haram yang bekerja dalam keadaan berbahaya di tapak pembungkusan daging di beberapa negeri di AS, menurut Jabatan Buruh dalam satu kenyataan.


Selepas Selangor, Pulau Pinang tarik darjah kebesaran Najib

Kerajaan Pulau Pinang hari ini mengumumkan penarikan balik darjah kebesaran yang dianugerahkan kepada bekas perdana menteri Najib Razak, mengikut langkah Selangor yang beberapa hari lalu turut menggugurkan gelaran beliau dan isterinya, Rosmah Mansor.
Dalam sebuah kenyataan, Timbalan Setiausaha Kerajaan Negeri (Pembangunan) Pulau Pinang Mohd Zakuan Zakaria berkata, Yang di-Pertua Negeri Pulau Pinang Ahmad Fuzi Abdul Razak bersetuju kerajaan negeri membatalkan Keahlian Darjah Utama Pangkuan Negeri (DUPN) yang membawa gelaran Datuk Seri Utama pada 2009.
Pada 23 Ogos, dihantar ke Penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan puluhan juta dana SRC International.
“Berdasarkan sabitan dan hukuman yang telah dijatuhkan terhadap beliau, keahlian beliau sebagai penyandang Darjah Utama Pangkuan Negeri (D.U.P.N.) yang membawa gelaran Datuk Seri Utama adalah dibatalkan dan dimansuhkan berkuat kuasa pada 15 September 2022.
“Pembatalan dan pemansuhan keahlian ini adalah selaras dengan kuasa yang diberikan kepada Yang di-Pertua Negeri Pulau Pinang menurut Perkara 6 dan 8 Perlembagaan Negeri Pulau Pinang serta Peraturan 18 Statut Darjah Pangkuan Negeri 2011,” katanya.
Pada 12 September, Selangor menarik balik darjah kebesaran Najib dan Rosmah berdasarkan alasan yang sama.
Beliau digugurkan dari Keahlian Darjah Kebesaran Seri Paduka Mahkota Selangor (SPMS) Kelas Pertama dan Darjah Kebesaran Dato’ Paduka Mahkota Selangor (DPMS) Kelas Kedua pada 1992.
Sementara Rosmah digugurkan Keahlian Darjah Seri Paduka Mahkota Selangor (SPMS) Kelas Pertama.


Isu bekalan elektrik di Afrika Selatan hampir diselesaikan, kata menteri

Menteri elektrik Afrika Selatan mengumumkan negara itu semakin hampir untuk menamatkan pemotongan bekalan elektrik setiap hari ketika cuaca lebih panas kembali menjelang akhir tahun, tetapi enggan memberikan tarikh tertentu.
Afrika Selatan dijangka mengalami gangguan bekalan elektrik paling lama dalam sejarah tahun ini dengan pemotongan bekalan elektrik berlanjutan hingga hampir 10 jam sehari.
Ia sekali gus menjejaskan perniagaan dan isi rumah dalam ekonomi yang sudah terumbang-ambing disebabkan kadar faedah dan inflasi yang tinggi.
Menurut bank pusat bulan lepas, pemotongan bekalan kuasa di negara tersebut, dijangka mengurangkan 2 mata peratusan dalam Keluaran Dalam Negara Kasar (KDNK) tahun ini.
Gangguan bekalan elektrik berkurangan dalam beberapa minggu lalu tetapi terdapat kebimbangan bahawa apabila musim sejuk di hemisfera selatan semakin kuat pada bulan Julai dan Ogos.
Ini menyebabkan permintaan kepada alat pemanas yang lebih tinggi boleh menjejaskan banyak loji jana kuasa.
Menjelang September, suhu mula naik sekali lagi.
"Saya tahu apabila kita masuk ke dalam keadaan musim panas, maka pada kadar semasa, penjanaan akan jauh melebihi permintaan," kata Menteri Elektrik Kgosientsho Ramokgopa dalam sidang akhbar.
Katanya, disebabkan campur tangan mengenai penyelenggaraan sistem dan ketersediaan serta penggunaan tenaga daripada sektor perniagaan dan isi rumah, senario terburuk permintaan musim sejuk adalah sebanyak 34,000 megawatt (MW) dan masih belum dapat dicapai.
Kapasiti yang ada ketika ini adalah sekitar 29,000MW, memberikan ruang yang cukup untuk mengurangkan bekalan elektrik ke Peringkat 3, di mana 3,000MW dikeluarkan dari grid, yang membawa kepada antara dua dan empat jam pemotongan elektrik setiap hari, tambah menteri itu.
Afrika Selatan melaksanakan pemotongan kuasa secara berperingkat dari satu hingga lapan dengan lapan adalah yang tertinggi dan diterjemahkan kepada lebih 10 jam pemotongan bekalan elektrik setiap hari.
Ramokgopa berkata negara sedang mencapai tahap di mana penjanaan kuasa mula melebihi permintaan, dengan gangguan bekalan elektrik menurun dari Peringkat 6 ke Peringkat 3 dalam tempoh enam minggu.
Katanya, Afrika Selatan tidak lama lagi mungkin bebas daripada mengalami gangguan bekalan elektrik selama 24 jam.
"Saya ingin katakan kepada rakyat Afrika Selatan bahawa kita semakin hampir dengan tarikh itu," katanya.


Pergerakan saya dipantau semasa tandatangan JV dengan PetroSaudi, kata bekas pengerusi 1MDB

Bekas Pengerusi 1Malaysia Development Berhad (1MDB) Mohd Bakke Salleh memaklumkan Mahkamah Tinggi bahawa pergerakan beliau dipantau rapi bahkan hingga ke tandas pada hari 1MDB menandatangani projek usaha sama dengan PetroSaudi International Ltd (PSI).Bakke, 68, berkata insiden itu berlaku di pejabat 1MDB pada 2009.“Sebenarnya pada masa itu, saya tidak lagi berada dalam Lembaga Pengarah. Saya telah dijemput untuk menghadiri majlis itu pada November 2009 berkaitan lembaga pengarah dan pemegang saham 1MDB.“Majlis itu, yang diketuai Shahrol Azral Ibrahim Halmi, turut dihadiri beberapa ahli pengurusan 1MDB serta Putera Turki (Abdullah Al Saud dari Arab Saudi) dan Najib Razak,” kata saksi pendakwaan ke-15 itu ketika disoal balas oleh peguam Muhammad Shafee Abdullah, yang mewakili Najib Razak, dalam perbicaraan bekas perdana menteri tersebut berhubung penyelewengan dana RM2.3 bilion 1MDB.Ditanya sama ada beliau bertemu Najib pada majlis itu, Bakke berkata: “tidak, pergerakan saya telah dipantau oleh seorang kakitangan 1MDB sejurus tiba di lokasi pejabat itu sehinggalah saya beredar meninggalkan majlis tersebut, malah ketika saya ke tandas.”“Selepas saya meletak jawatan, saya tidak mahu terlibat dengan 1MDB, ia adalah sesuatu yang ingin saya lupakan, apa sahaja yang berkaitan dengan 1MDB, saya tidak berminat untuk ambil tahu. Saya tidak cuba untuk berjumpa dengan Najib pada majlis itu,” katanya.Mahkamah turut diberitahu bahawa Bakke telah bertemu ahli perniagaan dalam buruan Low Taek Jho atau Jho Low, yang ditemani oleh bekas Yang di-Pertua Dewan Negara Abu Zahar Ujang, buat pertama kali seawal 2007 di pejabat beliau di Felda Holdings.“Mereka membentangkan satu cadangan berkaitan projek tenaga diperbaharui. Kami telah mengadakan dua atau tiga mesyuarat dengan mereka. Felda kemudian membuat keputusan untuk memeterai memorandum persefahaman (MoU) dengan mereka yang telah ditandatangani di hadapan Najib.“Bagaimanapun, usaha sama itu tidak menjadi kenyataan kerana mereka tidak memenuhi syarat-syarat MoU itu,” katanya sambil menambah bahawa ketika itu, beliau tidak mempunyai sebarang syak wasangka terhadap Low atau Abu Zahar.Najib, 68, berdepan empat pertuduhan menggunakan kedudukannya untuk mendapatkan rasuah berjumlah RM2.3 bilion daripada 1MDB dan 21 pertuduhan pengubahan wang haram membabitkan amaun sama.Perbicaraan di hadapan hakim Collin Lawrence Sequerah bersambung hari ini.


ATM tidak tetapkan kuota kaum dalam pengambilan anggota, kata menteri

Angkatan Tentera Malaysia (ATM) tidak pernah menetapkan kuota kaum bagi pengambilan anggota ATM, kata Menteri Pertahanan Mohamad Hasan.
Beliau berkata pengambilan dibuat dua kali dalam setahun melibatkan pengambilan dengan jumlah 6,000 hingga 7,000 anggota.
“Kami tidak mengenakan kuota mengikut kaum. Peratusan penyertaan mereka (bukan bumiputera) amat rendah dalam ATM.
“Mereka nampak ada kerja lain seperti berniaga yang memberikan dan menjanjikan pulangan yang lumayan...jadi ia bukan disebabkan tidak ada pelan persaraan,” katanya dalam sidang media selepas menghadiri Majlis Penyampaian Sumbangan Hari Raya Aidilfitri 2023 di Wisma Pertahanan, di sini, hari ini.
Beliau berkata demikian ketika diminta mengulas mengenai isu peratusan rendah golongan bukan bumiputera yang menyertai ATM.
Mohamad berkata ATM mempunyai banyak perancangan bagi mempersiapkan anggotanya untuk persaraan, antaranya pelbagai kursus peralihan yang dianjurkan Perbadanan Hal Ehwal Bekas Angkatan Tentera.
Selain itu, katanya, pelbagai perancangan dibuat untuk menarik golongan bukan bumiputera menyertai ATM antaranya membuka permohonan secara dalam talian dan mengadakan jerayawara di seluruh negara.
“Nampaknya ia amat tidak menggalakkan dan masih rendah. Oleh itu, kami tidak mahu perkara ini berterusan dan berharap kerjaya sebagai anggota tentera akan lebih menarik minat semua kaum,” katanya.
Mengulas mengenai isu pembelian meriam mudah gerak (SPH) 155mm, Mohamad berkata walaupun proses perolehan aset itu dibatalkan tetapi senjata berkenaan tetap akan dibeli menerusi tender terbuka.
“Meriam berkenaan diperlukan tentera darat terutamanya Kor Artileri tetapi proses perolehannya kami batalkan kerana dia dulu melalui runding terus, jadi kami telah buat tender terbuka.
“Pembelian meriam berkenaan selepas ini akan dibuat dengan memastikan ia benar-benar mengikut spesifikasi diperlukan ATM,” katanya.
Perolehan SPH merupakan sebahagian daripada rancangan ATM untuk mempertingkat ketumbukan Tentera Darat Malaysia.
Terdahulu, Mohamad menyampaikan 15,000 bungkusan Hari Raya Aidilfitri kepada anggota tentera yang bertugas di perbatasan dan perairan negara yang akan diedarkan sebelum perayaan itu.
“Sumbangan ini adalah untuk warga ATM yang bertugas semasa hari raya dan yang tidak bersama keluarga tercinta semasa sambutan berkenaan,” katanya.
Turut hadir Panglima ATM Affendi Buang, Panglima Tentera Udara Mohd Asghar Khan Goriman Khan dan Panglima Tentera Laut Laksamana Abdul Rahman Ayob.


Adun DAP positif dadah dalam serbuan kelab malam

Ahli Dewan Undangan Negeri (Adun) DAP dari Perak diuji positif dadah ketika serbuan ke atas sebuah kelab malam di Pulau Pinang, kata sumber kepada MalaysiaNow.Difahamkan Adun tersebut adalah antara 48 orang penaung di sebuah kelab malam yang terletak di Perai yang ditahan ketika serbuan tersebut.Adun DAP itu adalah seorang peguam yang berusia sekitar 50-an dan merupakan kepimpinan parti di peringkat negeri.Beliau menduduki kerusi Dewan Undangan Negeri bagi penggal kedua selepas Pilihan Raya Umum 2018.


Malaysia harap Myanmar teruskan rundingan antarabangsa selesai isu Rohingya

Malaysia berharap Myanmar tidak akan memberikan sebarang alasan mengelak daripada meneruskan rundingan bagi mencari penyelesaian komprehensif terhadap isu pelarian etnik Rohingya dan masalah wilayah Rakhine.Menteri Luar, Hishammuddin Hussein berkata sebelum ini pihak berkuasa Myanmar memberikan alasan mereka terpaksa menangguhkan rundingan dengan negara berkepentingan bagi menyelesaikan isu pelarian Rohingya kerana sibuk dengan persiapan menghadapi pilihan raya umum (PRU).“Ikhlas saya mahu nyatakan bahawa rundingan Malaysia dengan Myanmar sebelum ini tergendala kerana mereka terpaksa berhadapan dengan PRU dulu.“Jadi sekarang ini dengan keputusan PRU sudah diketahui, kita mesti hidupkan semula rundingan dengan Myanmar untuk memastikan mereka tidak boleh lagi memberikan sebarang alasan.“Justeru, Wisma Putra akan terus mendekati Myanmar dan saya sudah membangkitkan mengenai perkara ini dengan menteri luar republik berkenaan dalam mesyuarat menerusi sidang video baru-baru ini,” katanya ketika menggulung perbahasan Belanjawan 2021 peringkat dasar di Dewan Rakyat, hari ini.Katanya Malaysia berpendapat masalah wilayah Rakhine dan implikasinya ke atas pelarian etnik Rohingya harus ditangani dengan kadar segera.“Ikhlas saya mahu nyatakan bahawa rundingan Malaysia dengan Myanmar sebelum ini tergendala kerana mereka terpaksa berhadapan dengan PRU dulu.“Berikutan itu pada Sidang Kemuncak Asean secara maya baru-baru ini Perdana Menteri mengulangi keperluan Asean untuk mencari penyelesaian komprehensif kepada krisis kemanusiaan di wilayah Rakhine, Myanmar dan sekaligus isu pelarian Rohingya yang memberi kesan kepada keselamatan dan kestabilan negara-negara serantau, termasuk Malaysia. Malaysia tidak boleh menampung lebih ramai lagi pelarian Rohingya.“Sehubungan ini, Malaysia menggesa Pesuruhjaya Tinggi Pertubuhan Bangsa-Bangsa Bersatu untuk Pelarian (UNHCR) termasuk agensi-agensi PBB yang berkaitan untuk memberi kerjasama dalam mempercepatkan proses penghantaran balik pelarian Rohingya dan penempatan semula pemegang kad UNHCR ke negara ketiga.“Tambahan daripada itu, Malaysia akan terus memberi tekanan menerusi platform Asean supaya Kerajaan Myanmar untuk melaksanakan cadangan-cadangan yang dikemukakan dalam Preliminary Needs Assessment (PNA) yang telah disediakan oleh Asean-Erat bagi melaksanakan Penilaian Keperluan Komprehensif, dengan izin, Comprehensive Needs Assessment (CAN) dalam memastikan proses repatriasi mengambil kira pandangan etnik Rohingya agar mereka dapat pulang secara sukarela, selamat dan bermaruah.”Beliau berkata Malaysia juga menegaskan pendirian berkenaan isu Palestin ia bukanlah isu serantau, adalah penting bagi Malaysia menggunakan platform antarabangsa dan serantau untuk menyuarakan secara konsisten pendirian Malaysia berkenaan penyelesaian konflik Palestin-Israel.“Perdana menteri dan saya telah menegaskan bahawa penyelesaian konflik tersebut adalah hanya menerusi, dengan izin, ‘Two-State Solution’ dan menggesa komuniti antarabangsa dan pertubuhan antarabangsa berkaitan untuk membincangkan langkah-langkah konkrit untuk dilaksanakan bagi meringankan penderitaan rakyat Palestin yang tertindas.”


Jalan di Gombak ditutup bermula hari ini hingga pagi Jumaat

Beberapa jalan di daerah Gombak akan ditutup, sempena perarakan sambutan Thaipusam mulai hari ini sehingga awal pagi Jumaat.Ketua Polis Daerah Gombak ACP Arifai Tarawe berkata, penutupan jalan ini susulan kebenaran  pergerakan oleh Majlis Keselamatan Negara (MKN) untuk membawa Arca Dewa Murugan bermula dari Kuil Sri Maha Mariamman, Jalan Tun H.S Lee ke Kuil Seri Subramaniam, Batu Caves esok.“Laluan terbabit adalah susur ke Kuil Batu Caves dari arah Bulatan Batu Caves, susur MRR2 ke Jalan Perusahaan Batu Caves, simpang Jalan Perusahaan ke Bulatan Batu Caves, jalan ke tempat mandian utama, Sungai Batu Caves,” katanya dalam kenyataan hari ini.Katanya jalan akan dibuka semula pada pukul 6 pagi hari Jumaat.Beliau turut menasihatkan orang ramai tidak perlu hadir, kerana upacara sembahyang di kuil sempena Thaipusam kali ini tidak dibenarkan, dan semua pihak juga hendaklah mematuhi SOP Perintah Kawalan Pergerakan (PKP) yang sedang berkuat kuasa.Katanya polis tidak akan teragak-agak mengambil tindakan tegas terhadap mana-mana pihak yang melanggar SOP PKP (Thaipusam) yang telah ditetapkan MKN.


Penganalisis persoal metodologi kajian PH berhubung peratusan undi Melayu

Pengumuman Perdana Menteri Anwar Ibrahim yang mendakwa Pakatan Harapan (PH) mendapat 31% undi Melayu pada Pilihan Raya Umum ke-15 (PRU15) tidak meyakinkan seorang penganalisis.
Mazlan Ali dari Universiti Teknologi Malaysia (UTM) berkata, PH perlu menjelaskan bagaimana metodologi dan kaedah yang digunakan dalam merumuskan peratusan berkenaan.
"Angka itu hanya anggaran. Untuk membuat anggaran, perlu melihat kepada peti undi dalam satu-satu Parlimen dan kemudian melihat demografi Melayu dan bukan Melayu," katanya kepada MalaysiaNow.
Anwar pada satu sidang akhbar baru-baru ini menafikan dakwaan sokongan Melayu kepada PH berada pada tahap rendah.
Angka 31% itu katanya diperoleh daripada dapatan pasukan penyelidik PKR.
Menurut presiden PKR itu, sokongan kepada PH berada pada tahap rendah di Kelantan dan Terengganu, namun melebihi 50% di Selangor, Pulau Pinang dan Negeri Sembilan.
Beliau dipercayai merujuk kepada peratusan oleh pengkaji Bridget Welsh.
Welsh menerbitkan dapatan awal yang menunjukkan PH hanya memperoleh 11% undi Melayu.
Barisan Nasional (BN) memenangi sebanyak 33% undi Melayu manakala Perikatan Nasional (PN) memperoleh baki selebihnya.
Mazlan berkata, penyelidik tidak akan mempunyai data tepat kerana mereka tidak mengetahui kaum pengundi, melainkan nombor siri pada kertas undi dipadankan dengan maklumat pengundi.
"Mustahil perkara ini dapat dibuat, lagi pun undi itu rahsia," katanya.
Mazlan, yang menjalankan tinjauan sebelum PRU15 berkata, PH memperoleh kira-kira 18% purata undi Melayu.
Menurut Mazlan, beliau menjalankan kajian di kawasan bandar, separa bandar dan luar bandar.
Tinjauan secara fizikal katanya, jauh lebih tepat berbanding panggilan telefon yang mungkin tidak dijawab dengan baik oleh responden yang dihubungi pihak pengkaji.
Tinjauan menerusi panggilan telefon ialah satu cara yang pernah digunakan oleh badan pemikir yang dikepalai Timbalan Presiden PKR Rafizi Ramli, Invoke.
Di bandar, sokongan Melayu kepada PH berada pada kira-kira 25%, separa bandar (18-20%) dan luar bandar (7%).
"Namun angka 18% ini tidak semestinya diterjemahkan dalam PRU. Mungkin pada saat-saat akhir ada isu yang menyebabkan penolakan atau penambahan undi kepada PH.
"Ada responden yang tiada masalah menjawab parti mana yang disokong, ada yang tidak tahu. Peratusan yang tidak tahu atau atas pagar melebihi kumpulan yang sudah membuat keputusan," katanya.
Menurut Mazlan, angka sokongan kepada PH itu boleh meningkat kepada 25% selepas responden membuang undi.
Katanya, PH banyak menang di kawasan majoriti Melayu di pantai barat, sekali gus menjadikan angka 11% sokongan Melayu kepada PH yang disebut-sebut sebelum ini sebagai mustahil.
PH menjadi blok terbesar di Parlimen selepas memenangi 82 kerusi, diikuti PN dengan 74 kerusi.
BN pula menang 30 kerusi dan selebihnya ialah parti-parti dari Sabah dan Sarawak.
Dalam pada itu, Mazlan berkata perbincangan mengenai angka sokongan kekal menjadi subjektif.
"Dapatan kajian juga mungkin berubah.
“Sikap responden semasa kajian dijalankan tidak sama dengan semasa mereka memangkah kertas undi."


Selepas laksana hukuman gantung, Singapura sasar serangan terhadap ibu Nagaenthran, pengkritik antarabangsa

Jabatan Peguam Negara Singapura (AGC) hari ini melancarkan serangan terhadap ibu Nagaenthran K Dharmalingam di samping turut menuduh pengkritiknya cuba menghalang proses mahkamah, dalam sebuah kenyataan pada hari yang sama pelaksanaan hukuman matinya awal pagi tadi.AGC berkata usul jenayah yang dikemukakan Panchalai Supermaniam dua hari sebelum pelaksanaan hukuman mati anaknya dalam percubaan terakhir menyelamatkan Nagaenthran daripada hukuman gantung merupakan permohonan ketujuh dibuat oleh banduan warga Malaysia itu sejak rayuan pertamanya ditolak Mahkamah Rayuan pada 2011.“Ia adalah percubaan terbaru untuk menyalahgunakan proses mahkamah dan secara tidak wajar menangguhkan pelaksanaan hukuman yang dikenakan ke atas Nagaenthran,” katanya, sambil menambah Panchalai tidak mempunyai kelayakan undang-undang dalam prosiding itu.AGC turut membangkitkan nada bahasa yang digunakan dalam kertas yang difailkan oleh Panchalai, mengatakan ia “secara jelas” disediakan oleh peguam.“Seperti yang ditegaskan Mahkamah Rayuan, peguam yang membantu anak guam mereka dengan membekalkan kertas permohonan dan bukti bertindak secara bertentangan dengan tugas mereka sebagai pegawai mahkamah,” kata AGC.AGC turut mengulangi Nagaenthran sudah diberikan ruang sewajarnya dalam proses undang-undang, mengatakan “ramai individu dan kumpulan” baik di dalam mahupun di luar Singapura terus mengulangi “dakwaan palsu” yang terkandung dalam afidavit Panchalai.“AGC memandang serius sebarang tindakan yang boleh dianggap menghina (mahkamah), dan ia tidak akan teragak-agak untuk mengambil tindakan sewajarnya bagi melindungi pentadbiran badan kehakiman,” katanya.Nagaenthran menjalani hukuman mati awal pagi tadi selepas lebih sedekad menjalani hukuman penjara di Penjara Changi atas kesalahan menyeludup 43g – kira-kira tiga sudu besar – heroin ke Singapura.Nagaenthran yang didiagnosis mempunyai skor IQ sebanyak 69, satu tahap yang membolehkan seseorang diisytihar sebagai orang kurang upaya (OKU) mental, dilaporkan dipaksa untuk melakukan jenayah itu.Pelaksanaan hukuman terhadapnya mencetuskan kecaman dan kritikan orang ramai ke atas Singapura yang tetap meneruskan penggunaan peruntukan hukuman mati selain keputusan mahkamah menjatuhkan hukuman gantung walaupun Nagaenthran berstatus OKU mental.Tokoh antarabangsa terkemuka termasuk bilionair Britain Richard Branson turut mengutuk hukuman mati ke atas Nagaenthran dan menggesa pihak berkuasa Singapura memberikan pengampunan kepadanya.Sementara itu, di Malaysia, pemimpin kerajaan termasuk Yang di-Pertuan Agong Sultan Abdullah Sultan Ahmad Shah dan Perdana Menteri Ismail Sabri Yaakob turut menulis surat kepada pihak berkuasa Singapura bagi merayu agar hukuman Nagaenthran diringankan.


Guan Eng henti peruntukan program ekonomi Melayu, projek baiki jalan Felda, kata Azmin

Pemotongan peruntukan yang sepatutnya disalurkan untuk memperkasakan ekonomi Melayu termasuk projek untuk menaik taraf infrastruktur penempatan Felda adalah antara keputusan Kementerian Kewangan di bawah kerajaan Pakatan Harapan yang menyebabkan keretakan besar dalam pentadbiran ketika itu, kata pemimpin Bersatu Mohamed Azmin Ali.
Azmin yang merupakan bekas menteri hal ehwal ekonomi ketika pentadbiran PH yang turut bertanggungjawab terhadap Felda berkata  peruntukan sebanyak RM400 juta setahun yang sepatutnya disalurkan kepada Peneraju Agenda Bumiputera (Teraju), sebuah unit di bawah Jabatan Perdana Menteri yang ditubuhkan untuk memperkasakan ekonomi Bumiputera, turut disekat oleh menteri kewangan ketika itu, Lim Guan Eng.
Menteri Kanan Perdagangan Antarabangsa dan Industri itu berkata, keputusan itu boleh dibuktikan kerana direkodkan secara bertulis.
Terdahulu Azmin menjelaskan, dalam Rancangan Malaysia Ke-10 (RMK 10), Teraju diberikan peruntukan RM2 bilion untuk tempoh lima tahun bersamaan RM400 juta setahun untuk membantu peniaga kecil terdiri daripada kaum Melayu dan bumiputera.
Malah katanya, sebelum Pilihan Raya Umum Ke-14 (PRU14) pada 2018, sebanyak RM700 juta telah disalurkan kepada Teraju.
"Tetapi masuk saja PH, menteri kewangan daripada DAP mulai 2018, peruntukan untuk Melayu dan bumiputera dihentikan sama sekali," katanya ketika berucap pada Majlis Pelancaran Jentera Perikatan Nasional (PN) Gombak di Taman Pinggiran Batu Caves.
Pada 2020, peletakan jawatan Dr Mahathir Mohamad yang menyebabkan pentadbiran PH selama 22 bulan tumbang, Azmin dan sekumpulan ahli Parlimen dari PKR bekerjasama dengan Bersatu untuk membentuk kerajaan baru diterajui Muhyiddin Yassin selepas menerima sokongan dari Umno, GPS dan PAS.
Azmin dan lebih 10 lagi ahli Parlimen PKR dipecat oleh parti selepas perselisihan mereka dengan Anwar Ibrahim sewaktu desakan memuncak supaya presiden PKR itu dilantik sebagai perdana menteri bagi menggantikan Mahathir.
Menurut Azmin yang pada ketika itu memegang jawatan menteri hal ehwal ekonomi, bantahan ini telah disuarakan kepada Mahathir Mohamad menerusi surat, namun ia tidak tidak diendahkan oleh kerajaan PH.
Jelasnya, daripada RM400 juta yang dituntut, Guan Eng hanya memberikan RM100 juta sebagai token ketika membentangkan Bajet 2020.
"Ini satu penghinaan kepada agensi yang diberi mandat besar.
"Kalau kita mendapat RM400 juta, kita boleh bantu 200 syarikat bumiputera dan memberi manfaat kepada RM10,000 anak tempatan meliputi pelbagai bidang," katanya.
Menurut Azmin, Teraju hanya beberapa contoh agensi yang tidak diberikan pertimbangan adil dalam belanjawan yang dibentangkan ketika tempoh pentadbiran PH.
Katanya, isu seterusnya membabitkan Felda yang mana pada ketika itu, Rancangan Felda menyatakan terdapat 1,000km jalan perlu dinaik taraf.
Bagaimanapun, peruntukan yang diberikan hanya cukup untuk menaik taraf jalan sehingga 300km sahaja.
"Begitu juga dengan Ekuiti Nasional Bhd (Ekuinas), sebuah agensi kerajaan yang menyuntik modal pasaran kepada syarikat Bumiputera untuk ambil alih syarikat strategik.
"Tetapi malangnya dana pusingan Ekuinas pun ingin diambil oleh Kementerian Kewangan dan meminta agensi itu ditutup,"
Kata Azmin, beliau terpaksa bergegas ke Pejabat Perdana Menteri untuk bentangkan dan membantah cadangan itu kerana bimbang langkah tersebut akan menjejaskan kumpulan bumiputera.
"Alhamdulillah PM pun setuju dengan cadangan saya dan kita dapat selamatkan RM2.4 bilion untuk modal tersebut," katanya.


Keharmonian istana-kerajaan sejarah lama, kata bekas ketua hakim

Bekas ketua hakim negara,Abdul Hamid Mohamad berkata sistem raja berperlembagaan berfungsi dengan harmoni selama empat dekad dengan badan eksekutif dan Raja-raja Melayu menjalankan peranan dalam ruang lingkup tugas mereka, namun perkara tersebut berubah ketika pentadbiran Dr Mahahthir Mohamad yang memperkenalkan beberapa pindaan untuk mengurangkan kuasa-kuasa raja.Hamid berkata alasan sebenar beberapa pindaan kuasa-kuasa raja yang diusahakan kerajaan Mahathir itu adalah tidak jelas.“Orang yang paling tahu hal itu adalah Mahathir kerana beliaulah perdana menteri pada masa Perlembagaan dipinda untuk menubuh mahkamah itu,” kata Hamid dalam analisis baru-baru ini mengenai hubungan antara kerajaan dan monarki sejak setahun lalu, ia turut mengkritik Yang di-Pertuan Agong berikutan beberapa tindakan yang disifatkan sebagai campur tangan politik.Anwar yang merupakan timbalan perdana menteri Mahathir pada 1990-an sebelum dipecat pada 1998 adalah antara pendesak dalam usaha mengurangkan kuasa Raja-Raja Melayu.Mereka turut memasukkan pindaan Perlembagaan di mana sebarang rang undang-undang yang diluluskan Parlimen boleh menjadi akta secara automatik selepas 30 hari walaupun tidak mendapat perkenan Agong selain penubuhan mahkamah khas untuk membicarakan kes-kes jenayah dan kommersial Raja-Raja Melayu.Hamid bersara sebagai ketua hakim negara pada 2008 selepas lima dekad berkhidmat dalam badan kehakiman negara.Beliau juga pernah mengetuai perbicaraan khas melibatkan Raja Negeri Sembilan ketika itu, Almarhum Tuanku Ja’afar Tuanku Abdul Rahman, di mana beliau mengarahkan bekas Agong tersebut membayar sebanyak AS$1 juta kepada plaintif, sebuah bank komersial.Ulasan Hamid itu adalah sebahagian daripada analisis setebal 11 halaman yang ditulis bagi mengkritik beberapa tindakan dan kenyataan Raja-Raja Melayu pada tahun lepas, termasuk situasi kelompongan kuasa pentadbiran negara yang berakhir dengan pelantikan Ismail Sabri Yaakob sebagai perdana menteri.Beliau berkata Raja-Raja Melayu berjaya keluar daripada perang dunia kedua dengan kekal berdiri sebagai institusi berbanding apa yang dialami India dan Indonesia yang menggulingkan raja-raja feudal mereka.Beliau berkata perkara ini berlaku adalah kerana pemimpin-pemimpin Umno ketika era British berjuang untuk mempertahankan Raja-Raja Melayu, dan seterusnya menyaksikan sistem raja berperlembagaan diamalkan selepas Merdeka.“Sistem raja berperlembagaan itu berjalan dengan licin selama lebih kurang 40 tahun dengan raja dan kerajaan hormat menghormati antara satu sama lain, masing-masing melaksanakan tugas masing-masing seperti yang diperuntukkan oleh Perlembagaan.“Kerajaan berunding dengan raja di mana ia dikehendaki berunding. Raja mengikut nasihat kerajaan di mana baginda dikehendaki berbuat demikian,” kata Hamid.Bagaimanapun, beliau berkata hubungan tersebut berubah dengan beberapa pindaaan Perlembagaan yang berkuat kuasa di mana seorang Raja Melayu perlu menerima nasihat kerajaan.Beliau berkata penolakan istana untuk tidak akur dengan nasihat kerajaan ditunjukkan pada tahun lalu ketika Agong menolak untuk mengisytiharkan darurat yang disyorkan perdana menteri waktu itu, Muhyiddin Yassin.Baca: Istana bertindak di luar perlembagaan, beri persepsi campur tangan politik, kata bekas ketua hakimBeliau berkata tindakan tersebut disusuli beberapa tindakan lain oleh Agong yang bertindak melebihi bidang kuasanya dan peruntukan Perlembagaan.Beliau membandingkan perkara tersebut dengan penolakan istana untuk memberi perkenan kepada beberapa rang undang-undang yang di Dewan Rakyat sambil menambah perkara tersebut menjawab pertanyaan mengapa kuasa-kuasa Raja Melayu dikurangkan.“Di sekitar 1984, mulalah timbul masalah yang berbangkit daripada keengganan Raja menandatangani rang undang-undang yang diluluskan oleh Parlimen, menyebabkan pindaan kepada Perkara 40 dan 66 terpaksa dibuat,” kata Hamid.“Tahun-tahun 2020 dan 2021 memperlihatkan tindakan-tindakan di luar Perlembagaan yang menjadikan sesuatu yang mudah itu susah,” katanya.


Bekas pegawai Goldman Sachs hantar representasi semak tuduhan 1MDB

Bekas pegawai bank Goldman Sachs, Roger Ng Chong Hwa yang menghadapi empat pertuduhan bersubahat dengan Goldman Sachs berhubung penjualan nota jaminan dan bon milik anak syarikat 1Malaysia Development Berhad (1MDB) bernilai US$6.5 bilion, mengemukakan representasi kepada Peguam Negara bagi menyemak semula kesemua pertuduhan itu.Perkara itu dimaklumkan peguam Tan Hock Chuan yang mewakili Ng, 47, semasa pengurusan kes itu hari ini di hadapan Hakim Mahkamah Tinggi Mohamed Zaini Mazlan dan Muhammad Jamil Hussin.Dua pertuduhan ke atas Ng didengar di hadapan Mohamed Zaini manakala dua lagi di hadapan Muhammad Jamil.Tan berkata pihaknya menyerahkan sepucuk surat representasi kepada Peguam Negara semalam selepas pendakwaan menarik balik pertuduhan berkaitan terbitan bon 1MDB ke atas Goldman Sachs International Ltd dan dua entitinya di Asia.Timbalan Pendakwa Raya Roz Mawar Rozain berkata pihak pendakwaan memerlukan masa untuk mempertimbangkan representasi itu.Beliau berkata Ng tidak hadir kerana berada di New York selepas diekstradisi untuk menghadapi pertuduhan kesnya di sana.“Kesnya di New York ditetapkan selama enam minggu bermula sekitar Februari 2021,” katanya.Pada Mei tahun lepas, Ng diekstradisi ke Amerika Syarikat bagi menghadapi pertuduhan jenayah oleh Jabatan Kehakiman AS berkaitan skandal 1MDB.Roz Mawar juga memaklumkan kepada Hakim Muhammad Jamil pihaknya memohon untuk memindahkan dua pertuduhan yang dihadapi Ng di hadapan Hakim Mohamed Zaini ke mahkamah hakim itu.“Hakim Mohamed Zaini mengarahkan pihak kami membuat satu permohonan secara bertulis yang kami akan memfailkannya dalam seminggu ini.“Tarikh pendengaran permohonan itu di hadapan Hakim Mohamed Zaini ditetapkan pada 20 Nov ini, jadi kami memohon satu tarikh sebutan sama ditetapkan untuk memaklumkan kepada Yang Arif (Hakim Muhammad Jamil) status permohonan  tersebut,” katanya.Tan tidak membantah perkara itu dan mahkamah menetapkan 20 Nov untuk pengurusan kes.Sementara itu, ketika ditemui pemberita, Tan berkata representasi yang dikemukakan itu untuk menyemak semula keempat-empat pertuduhan yang dihadapi Ng.Ng didakwa di Mahkamah Sesyen di sini pada 19 Dis 2018 atas empat pertuduhan bersubahat dengan Goldman Sachs berhubung penjualan nota jaminan dan bon milik anak syarikat 1MDB bernilai US$6.5 bilion dengan mengeluarkan fakta material serta mengemukakan pernyataan palsu.Ng mengaku tidak bersalah ke atas semua pertuduhan.Beliau dituduh melakukan kesalahan tersebut di pejabat 1MDB, di Aras 8, Menara IMC, Jalan Sultan Ismail, di Kuala Lumpur antara 19 Mac 2012 dan 11 Nov 2013.Beliau didakwa mengikut Subseksyen 370(c) Akta Pasaran Modal dan Perkhidmatan 2007 yang memperuntukkan hukuman penjara maksimum 10 tahun dan didenda tidak kurang daripada RM1 juta, jika sabit kesalahan.Pada 4 Sept lepas, Mahkamah Tinggi di Kuala Lumpur melepas dan membebaskan Goldman Sachs International Ltd dan dua entitinya di Asia daripada pertuduhan berkaitan kes terbitan bon 1MDB bernilai US$6.5 bilion (RM27.2 bilion).Hakim Mohamed Zaini memutuskan demikian selepas membenarkan permohonan pendakwaan untuk menarik balik semua pertuduhan terhadap bank pelaburan global itu yang berpangkalan di United Kingdom.


Laporan asal audit 1MDB dibentang kepada PAC jika tiada mesyuarat 24 Februari, kata Arul Kanda

Mahkamah Tinggi Kuala Lumpur semalam diberitahu bahawa laporan akhir asal audit 1Malaysia Development Berhad (1MDB) yang mempunyai tera air “09” akan dihantar kepada Jawatankuasa Kira-Kira Wang Negara (PAC) jika mesyuarat pada 24 Februari 2016 tidak berlangsung.Bekas ketua pegawai eksekutif 1MDB Arul Kanda Kandasamy, 46, berkata beliau telah menerima panggilan telefon daripada Najib Razak sehari sebelum itu yang meminta beliau menghadiri mesyuarat tersebut.Sebelum ini, bekas ketua audit negara Ambrin Buang memberi keterangan bahawa laporan awal audit khas 1MDB yang mempunyai tera air “09” sudah disiapkan menjelang 24 Februari 2016 dan akan diserahkan kepada PAC jika tiada permintaan untuk memindanya daripada Najib.Ditanya oleh timbalan pendakwa raya kanan Gopal Sri Ram, Arul berkata Najib telah memberikan beberapa alasan kenapa beliau perlu menghadiri mesyuarat itu.“Antaranya adalah untuk mempertahan kepentingan syarikat dan berkaitan skop pengauditan Jabatan Audit Negara dalam menentusahkan akaun 1MDB. Beliau bimbang kandungan laporan itu akan diputar belit daripada perspektif politik,” katanya.Sebelum ini, mahkamah dimaklumkan bahawa seorang juruaudit kerajaan Nor Salwani Muhammad telah menyimpan salinan terakhir draf laporan audit dalam simpanan Jabatan Audit Negara meskipun diarah memusnahkan semua salinan laporan itu.Seorang lagi saksi iaitu bekas ketua audit negara Madinah Mohamad turut memberi keterangan bahawa beliau membuat keputusan untuk tidak memusnahkan salinan laporan asal yang diberikan oleh Salwani kepadanya kerana mengandungi bukti penting mengenai dana kekayaan negara itu.Susulan pertukaran kerajaan daripada Barisan Nasional kepada pentadbiran Pakatan Harapan pada 2018, beliau telah menyerahkan salinan laporan audit 1MDB dengan tera air “09” itu kepada Majlis Penasihat Kerajaan (CEP), polis dan Suruhanjaya Pencegahan Rasuah Malaysia.Salinan laporan itu menjadi antara bukti penting yang digunakan oleh pendakwaan dalam kes laporan audit terhadap Najib dan Arul.Pada prosiding hari ini, semasa disoal balas oleh peguam Muhammad Shafee Abdullah yang mewakili Najib, Arul berkata sepanjang proses audit itu, beliau sendiri berdepan pelbagai kesukaran seperti mendapatkan dokumen daripada pengurusan 1MDB.Shafee: Adakah anda maklumkan perkara ini kepada Najib?Arul: Ketika itu saya tidak mempunyai isu spesifik yang boleh diketengah atau tonjolkan sama ada dari segi penipuan atau salah urus.Bagaimanapun, saya mempunyai beberapa kebimbangan umum yang dicetuskan daripada penulisan artikel dan laporan berita. Saya berpendapat siasatan lanjut perlu dibuat malah saya telah mencadangkan kepada Datuk Seri untuk membawa masuk pihak keiga yang bebas, dalam kes ini Jabatan Audit Negara untuk menjalankan semakan.Shafee: Apa reaksi PM (Najib)?Arul: Ketika mengadakan perbincangan itu, beliau kata beliau akan pertimbangkan, beliau tidak kata ya atau tidak. Dalam tempoh seminggu atau dua minggu, terdapat pengumuman oleh Jabatan Audit Negara yang meminta kami menentusahkan akaun 1MDB.Arul memberi keterangan pada perbicaraan Najib yang berdepan pertuduhan meminda laporan akhir audit 1MDB selepas mahkamah membenarkan permohonan pendakwaan untuk memanggilnya sebagai saksi.Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada PAC bagi mengelakkan sebarang tindakan terhadapnya manakala Arul didakwa bersubahat melakukan pindaan itu bagi mengelakkan ahli Parlimen Pekan itu daripada tindakan tatatertib, sivil atau jenayah.Perbicaraan di hadapan hakim Mohamed Zaini Mazlan bersambung pada 4 Julai ini.


KDN sahkan tiada kebocoran data JPN

Menteri Dalam Negeri Hamzah Zainudin hari ini berkata siasatan dalaman Jabatan Pendaftaran Negara (JPN) mendapati tidak wujud kebocoran data susulan dakwaan data peribadi empat juta warga Malaysia telah dijual secara dalam talian.Dalam satu kenyataannya, beliau berkata JPN turut mengesahkan keocaran data tidak pernah berlaku sebelum ini.“KDN sentiasa memastkan keselamatan dan integriti data rakyat Malaysia yang berada di bawah jagaan JPN adalah terjamin dan selamat,” katanya.Seorang pakar IT mendakwa dalam sebuah ciapan Twitter bahawa data peribadi empat jua warga Malaysia yang disimpan di JPN telah dijual secara dalam talian dengan harga sekitar 35,000.Adnan Shukor turut berkongsi tangkap layar yang menunjukkan seorang penjual menawarkan data dari Lembaga Hasil Dalam Negeri (LHDN).Menurut tangkap layar, sejumlah 32GB data dalam 19 fail mengandungi maklumat mereka yang lahir antara 1979 dan 1998, dengan butiran seperti alamat, nombor telefon dan gambar.Ia juga turut menawarkan butiran kaum, agama dan nombor kad pengenalan.Semalam, LHDN menafikan sebarang kebocoran data, mengatakan data yang disimpan agensi cukai tersebut adalah dilindungi dengan teknologi keselamatan yang diiktiraf.Hamzah turut berkata pihaknya bekerjasama dengan JPN, Majlis Keselamatan Negara, dan Pusat Kawalan dan Penyelarasan Siber Nasional (NC4) untuk menyiasat perkara tersebut.Beliau turut berkata KDN juga akan memastikan semua agensi yang menggunakan myIDENTITY daripada JPN segera mengambil langkah keselamatan yang tinggi dan sentiasa mematuhi polisi penggunaan myIDENTITY bagi mengelakkan kebocoran data daripada dicerobohi oleh pihak yang tidak bertanggungjawab.


Mengapa Muda tidak bertanding dalam Parlimen Muar pada PRN Johor?

Selama 20 tahun, Pak Misnan turun ke laut mencari rezeki sebagai nelayan.Wajahnya tidak asing lagi di jeti Muar berhampiran stesen bas pekan itu.Pendapatannya berbeza mengikut musim dan jenis tangkapan.Dia antara lebih 100 nelayan berdaftar di Muar.Pada Pilihan Raya Umum ke-14 (PRU14) lepas, dia dan rakan-rakan nelayan meletakkan kepercayaan kepada seorang anak muda yang pertama kali bertanding pilihan raya.Syed Saddiq Abdul Rahman diangkat menjadi ahli Parlimen Muar dengan majoriti 6,953 menewaskan calon Barisan Nasional (BN) Razali Ibrahim, dan calon Pas Abdul Aziz Talib, sebelum dilantik menjadi menteri Kabinet termuda dalam sejarah Malaysia.“Mula-mula pandai cakap, pandai tujuk muka,” katanya ketika ditemui MalaysiaNow.“Tapi lepas itu, apa pun tak dapat.”Misnan (kanan) berehat bersama seorang rakan di kawasan jeti di tepi Sungai Muar. Jeti itu mempunyai kira-kira 100 nelayan berdaftar.Menurut lelaki berusia 48 tahun itu, pada Pilihan Raya Negeri (PRN) Johor kali ini, ramai nelayan sudah lali dengan janji-janji kosong ahli-ahli politik.Ramai yang tidak lagi ambil pusing mengenai calon-calon yang bertanding di sekitar Muar.Katanya, tiada satu pun calon yang datang menemui mereka sepanjang tempoh kempen.“Macam tempat kami ni dia (Syed Saddiq) tak ambil peduli.“Sekarang ini kami tak kisah siapa pun perintah,” katanya.Syed Saddiq digugurkan keahlian daripada Bersatu selepas Langkah Sheraton sebelum menubuhkan Muda.Muda bertanding tujuh kerusi Dewan Undangan Negeri (DUN) Johor, antaranya Puteri Wangsa, Tenang, Bukit Kepong, Bukit Permai, Parit Raja, Machap dan Larkin.Parti itu bertembung dengan PKR di kerusi DUN Larkin.Muda tidak bertanding di dua kerusi DUN di bawah Parlimen Muar, iaitu Maharani dan Sungai Balang.Menurut kerjasama antara Pakatan Harapan (PH) dan Muda, mereka akan bertanding di kerusi yang dahulu ditandingi Bersatu.DUN Maharani dan Sungai Balang masing-masing dimenangi oleh PKR dan Barisan Nasional (BN).Meskipun Muda sanggup bertembung dengan PKR di Larkin, parti itu bagaimanapun tidak meletakkan calon di DUN kawasan Muar, sekali gus mencetus persoalan mengenai penerimaan terhadap Syed Saddiq setelah hampir sepenggal menjadi ahli Parlimen.Seorang lagi nelayan, Abd Rahman berkata, nasib lebih malang menimpanya apabila elaunnya sebagai bekas tentera dipotong daripada RM1,000 kepada RM750 semasa pentadbiran PH.“Bantuan sebagai nelayan pun kena potong. Nasib baik sekarang dapat balik,” katanya.Sementara itu, pengusaha kereta sewa Muar, Ismail Shaari, 49, berkata, persatuan pengusaha kereta sewa turut menyokong Syed Saddiq ketika PRU14 memandangkan sentimen negatif pemandu kereta sewa dan teksi terhadap kereta e-hailing seperti Grab ketika itu sedang memuncak.Bagaimanapun mereka kecewa apabila kerajaan PH mengutamakan perkhidmatan e-hailing selepas mentadbir kerajaan pusat.“Syed Saddiq dulu pernah datang sebelum PRU-14. Kita memang sokong.“Bila menang, batang hidup pun tak nampak. Kalau dia kempen, kami akan kata jangan datang kempen,” katanya.Pengusaha kereta sewa Ismail (kiri) di hentian kereta sewa Muar. Kira-kira 20 pengusaha kini bergelut dengan kehadiran pesaing e-hailing seperti Grab, dan bas yang membawa penumpang ke lapangan terbang.Seperti golongan nelayan, Ismail mendakwa setakat ini tiada wakil mana-mana calon yang datang melawat mereka semasa tempoh kempen.Namun ia tidak bermakna bekas menteri belia dan sukan itu ditolak secara total.Kata Ismail, sekiranya Syed Saddiq datang dan meminta maaf atau mengakui kesilapannya sepanjang berkhidmat, secara peribadi dia tidak kisah memberi ahli Parlimen itu peluang kedua.“Kita tak kisah mana-mana kerajaan yang memerintah, tapi kerajaan perintahlah dengan ikhlas dan tengok keperluan rakyat.“Bila dah menang, diam sahaja,” katanya.Bagi warga emas yang dikenali sebagai Mohd Shah, 70, unjuran rakyat harus dilakukan mengikut jangka masa panjang yang mana Syed Saddiq mampu menyerlah jika diberi peluang.“Dia memang ada kesilapan, tapi orang-orang lain pun ada lakukan kesilapan juga. Syed Saddiq lebih baik daripada Najib atau Zahid yang ada skandal,” katanya merujuk kepada kes mahkamah yang dihadapi kedua-dua pemimpin Umno itu.


Bekas calon PRK Port Dickson didakwa bunuh suami

Seorang suri rumah dihadapkan ke Mahkamah Majistret hari ini atas pertuduhan membunuh suaminya yang ditemui maut di dapur rumah mereka selepas dipercayai ditikam pada 23 Jan lepas.Lau Seck Yan, 55, yang merupakan bekas calon bebas Pilihan Raya Kecil Port Dickson 2018, didakwa membunuh Poh Seng Hiap, bekas akauntan syarikat swasta di rumah berkenaan di Jalan TK 6/2 Rasa Kemayan Golf & Country Township, antara 3.30 petang hingga 4.30 petang.Pertuduhan dikemukakan mengikut Seksyen 302 Kanun Keseksaan yang memperuntukkan hukuman mati jika sabit kesalahan.Tiada pengakuan direkodkan daripada tertuduh ketika pertuduhan dibacakan di hadapan Majistret Norzaliza Tesmin kerana kes bunuh di bawah bidang kuasa Mahkamah Tinggi.“Saya tidak sanggup didakwa di bawah seksyen tersebut, kebenaran bukan begitu…tidak harus dituduh di bawah akta tersebut,” kata Lau.Norzaliza memberitahu tertuduh bahawa dia perlu berbincang dengan peguam yang dilantik sekiranya terdapat perkara yang ingin dimaklumkan kepada mahkamah.Peguam Ng Kian Nam yang mewakili Lau memohon anak guamnya dibenarkan diikat jamin dan turut memaklumkan kes itu berkaitan hal keluarga. Beliau juga memohon supaya anak guamnya dirujuk ke hospital untuk menjalani rawatan psikiatri.Mahkamah tidak membenarkan wanita itu dilepaskan dengan ikat jamin dan turut menolak permohonan peguam untuk merujuk tertuduh ke hospital atas alasan tiada keperluan untuk berbuat demikian pada waktu ini serta menetapkan 25 Februari untuk sebutan semula kes.Terdahulu, perkarangan mahkamah kecoh dengan jeritan tertuduh ke arah wartawan ketika dia diiringi anggota polis pada 9.30 pagi.Media sebelum ini melaporkan mangsa ditemui maut di dapur rumah mereka selepas dipercayai ditikam dua kali di bahagian dada dan pinggang menggunakan senjata tajam oleh isterinya.Pasangan itu mempunyai empat anak dan anak ketiga dan keempatnya merupakan saksi kejadian tersebut.


Tidak tepat dakwa Najib ada kawalan langsung ke atas 1MDB, kata peguam

Mahkamah Tinggi hari ini diberitahu bahawa adalah tidak tepat untuk pendakwaan mengatakan bahawa bekas perdana menteri Najib Razak mempunyai kawalan langsung ke atas 1Malaysia Development Berhad (1MDB) bagi membolehkan beliau menggunakan kuasanya yang didakwa menyebabkan wang dana negara itu mengalir ke dalam akaun bank peribadinya.Peguam Tania Scivetti, yang mewakili Najib, berkata berdasarkan afidavit pegawai penyiasat R. Rajagopal dan superintenden Foo Wei Min berhubung jejak wang membabitkan pengaliran keluar dana itu daripada 1MDB dan masuk ke dalam akaun ahli Parlimen Pekan tersebut, tidak ada keterangan berdokumen yang menunjukkan bahawa wang itu dimasukkan ke dalam akaun terbabit atas arahan Najib.“Rajagopal telah tersalah tafsir Artikel 117 Memorandum dan Artikel Pertubuhan (M&A) yang menyaksikan beliau menegaskan bahawa semua keputusan perniagaan oleh lembaga pengarah 1MBD yang mempunyai implikasi kewangan perlu dirujuk dan diluluskan Najib.“Beliau juga tidak mengemukakan sebarang kelulusan bertulis yang menyaksikan Datuk Seri Najib telah menggunakan kuasanya menurut Artikel 117 M&A atau menyatakan bahawa bekas perdana menteri itu telah menggunakan kuasanya di bawah Artikel 117(c) memorandum sama (untuk mengalihkan wang itu),” katanya.Beliau berkata demikian ketika berhujah pada prosiding pelucuthakan membabitkan kerajaan terhadap Najib dan 17 lagi di hadapan hakim Mohamed Zaini Mazlan.Scivetti juga berhujah afidavit kedua-dua pegawai penyiasat hanya menunjukkan pergerakan wang yang dideposit ke dalam akaun Najib serta dipindah keluar dan perkara itu tidak memadai untuk membuktikan bahawa aset yang dirampas adalah berasal daripada aktiviti haram.Beliau berkata Foo pula dalam afidavitnya menegaskan telah menggunakan kaedah ‘masuk dahulu, keluar dahulu’ (FIFO) bagi akaun Ambank Najib yang berakhir dengan nombor 9694 dan mendapati bahawa selain menggunakan wang terbabit untuk kegunaan peribadi, bekas perdana menteri itu telah memindahkan dana tersebut ke akaun Ambanknya yang berakhir dengan nombor 1880, 32 parti politik, 131 syarikat dan 60 individu.“Sekali lagi tidak ada bukti berhubung pengaliran wang daripada 1MDB ke dalam mana-mana akaun milik Good Star Ltd, Aabar Investments PJS dan Tanore Finance Corp yang mewajarkan Superintenden Foo untuk melakukan analisis FIFO,” katanya.Merujuk afidavit Foo, Scivetti berkata tiada kaitan antara dana 1MDB yang didakwa dimasukkan ke dalam akaun Ambank Najib dengan jam tangan mewah dan barangan kemas yang dirampas.“Foo berkata berdasarkan siasatan, syarikat asing terbabit telah memindahkan dana yang didakwa diseleweng daripada 1MDB ke dalam akaun beberapa syarikat asing dan kesemua wang itu kemudian digunakan untuk membeli beg tangan serta jam tangan mewah.“Bagaimanapun, tidak ada bukti yang dikemukakan Foo untuk menunjukkan perkaitan antara jam tangan terbabit dengan dana yang didakwa diseleweng daripada 1MDB.“Begitu juga tidak ada resit untuk mengaitkan jam tangan serta barangan kemas yang dirampas dengan penyata bank yang dikemukakan Foo. Oleh itu, tidak ada bukti yang dikemukakan kepada mahkamah bahawa aset yang dirampas adalah berasal daripada hasil aktiviti haram,” katanya.Sebelum mengakhiri hujahnya, Scivetti berkata memandangkan bukti yang dikemukakan adalah tidak memadai maka permohonan pelucuthakan itu harus ditolak.Pendengaran di hadapan Mohamed Zaini akan bersambung pada 7 Mei ini.Pada 8 Mei 2019, Jabatan Peguam Negara (AGC) telah memfailkan notis pelucuthakan berhubung beratus-ratus item termasuk beg tangan berjenama dan 27 kenderaan yang dirampas daripada Najib dan isterinya, Rosmah Mansor serta tiga anak pasangan itu, 13 individu dan syarikat, yang didakwa mempunyai kaitan dengan 1MDB.Selain itu, wang berjumlah lebih RM18 juta dalam beberapa akaun Bank Islam Malaysia Bhd, Al-Rajhi Bank Bhd, Malayan Banking Bhd, CIMB Bank Bhd, RHB Bank Bhd, Public Bank Bhd, AmBank Bhd serta Hong Leong Bank Bhd turut dibekukan antara 16 Ogos 2018 dan 11 Mac 2019.Permohonan itu menamakan Najib, Rosmah, Riza Shahriz Abdul Aziz, Nor Ashman Razak Mohd Najib, Nooryana Najwa Mohd Najib, Mohd Kyizzad Mesran, Senijauhar Sdn Bhd, Aiman Ruslan, Yayasan Rakyat 1Malaysia, Yayasan Semesta, Yayasan Mustika Kasih, Rembulan Kembara Sdn Bhd, Goh Gaik Ewe, Ng, Lim, Kee Kok Thiam, Tan Vern Tact dan Geh Choh Hun sebagai responden pertama hingga ke-18.Permohonan itu antara lain difailkan atas alasan bahawa pendakwaan, yang bertindak mengikut Seksyen 56(1) dibaca bersama dengan Seksyen 376 Kanun Tatacara Jenayah, berpuas hati bahawa kesemua item yang dirampas antara 17 Mei 2018 dan 11 Mac 2019 adalah mempunyai perkaitan dengan satu kesalahan di bawah Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan atau sebagai hasil aktiviti haram yang membabitkan responden.


Kes denggi meningkat 9.3% minggu lalu

Jumlah kes demam denggi pada minggu epidemiologi (ME) 42/22 meningkat sebanyak 137 kes atau 9.3% kepada 1,614 kes berbanding 1,477 pada minggu sebelumnya.
Ketua Pengarah Kesihatan Dr Noor Hisham Abdullah dalam kenyataan hari ini berkata satu kematian akibat komplikasi demam denggi turut dilaporkan pada ME 42/22.
"Kumulatif kes demam denggi yang dilaporkan sehingga kini adalah 48,109 kes berbanding 21,308 kes bagi tempoh sama tahun 2021 iaitu peningkatan sebanyak 26,801 kes (125.8%)," katanya.
Dr Noor Hisham berkata 29 kematian akibat komplikasi denggi dilaporkan berbanding 16 kematian bagi tempoh yang sama pada 2021, iaitu peningkatan sebanyak 13 kematian (81.3%).
Menurutnya, sebanyak 51 lokaliti hotspot dilaporkan pada ME 42/22 berbanding 53 lokaliti hotspot pada minggu sebelumnya.
Dr Noor Hisham berkata 39 darilokaliti berkenaan berada di Selangor, Sabah (11), Kuala Lumpur dan Putrajaya (lapan) dan masing-masing satu lokaliti hotspot di Kedah serta Melaka.
"Keadaan hujan diselang-seli dengan cuaca panas yang berlaku di negara kita mutakhir ini merupakan keadaan yang amat kondusif untuk nyamuk Aedes membiak," katanya.
Justeru beliau menasihatkan orang ramai untuk memeriksa dan musnahkan tempat berpotensi pembiakan nyamuk Aedes di dalam dan di luar rumah sekurang-kurangnya 10 minit setiap minggu.
Mengenai chikungunya, Dr Noor Hisham berkata survelan merekodkan tujuh kes pada minggu ME 42/22 dengan tiga kes dari Pulau Pinang, dua di Kuala Lumpur dan Putrajaya dan masing-masing satu kes dari Selangor serta Melaka.
“Jumlah kumulatif kes chikungunya sehingga kini adalah 669 kes,” katanya.


Kes harian menurun ke paras 22,300, 85 lagi korban

22,341 kes baru Covid-19 direkodkan hari ini menjadikan jumlah keseluruhan sebanyak 3,974,019 kes.Sebanyak 33,347 pesakit turut dilaporkan sembuh, menjadikan jumlah keseluruhan kes sembuh sebanyak 3,656,415.Ketika ini 283,275 kes aktif direkodkan, dengan 273,974 atau 96.7% daripadanya sedang menjalani kuarantin kendiri.Dalam pada itu, 1,747 (0.6%) kes kini berada di pusat kuarantin sementara 7,164 (2.5%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 390 kes dan 219 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 60.7% dengan kes Covid-19 merangkumi 44%.85 korban akibat wabak itu turut dilaporkan, termasuk 23 kes kematian sebelum tiba ke hospital.Ketika ini, kes keseluruhan kematian adalah sebanyak 34,329 orang.


Bazar Ramadan, Aidilfitri dan solat terawih dibenarkan, kata menteri kanan

Bazar Ramadan dan Bazar Aidilfitri dibenarkan beroperasi di seluruh negara bagi menyambut ketibaan Ramadan pada tahun ini.Berita gembira itu diumumkan Menteri Kanan (Kluster Keselamatan) Ismail Sabri Yaakob yang turut memaklumkan solat terawih juga dibenarkan.“Setelah berbincang dengan Kementerian Kesihatan (KKM), kita membenarkan ketiga-tiga aktiviti ini mengikut prosedur operasi standard (SOP) ketat,” katanya pada sidang media perkembangan perintah kawalan pergerakan (PKP) di Kuala Lumpur hari ini.Bagi SOP Bazar Ramadan dan Bazar Aidilfitri, beliau berkata peniaga serta pengunjung perlu mematuhi SOP termasuk jarak antara gerai, pintu masuk dan keluar berbeza, mengimbas suhu, aplikasi MySejahtera serta SOP lain yang ditetapkan.SOP itu akan dikeluarkan Dewan Bandaraya Kuala Lumpur (DBKL) dan pihak berkuasa tempatan (PBT) negeri masing-masing.Waktu operasi Bazar Ramadan ialah dari 3 petang hingga 8 malam manakala bagi Bazar Aidilfitri pula, dari 10 pagi hingga 12 tengah malam.Bagi solat terawih secara berjemaah di masjid dan surau di seluruh negara, jumlah kehadiran jemaah adalah tertakluk kepada pihak berkuasa agama negeri.Dalam pada itu, Ismail berkata pergerakan keluar masuk pelajar dari kawasan universiti atau institusi pendidikan pula tertakluk kepada kebenaran pihak institusi terbabit.“Memang mereka ada kuasa autonomi demi menjaga keselamatan pelajar sama seperti pengurusan kediaman, jika ada sekatan keluar pelajar atau masuk orang luar, universiti berhak untuk mengadakan peraturan ketat demi menjaga keselamatan pelajar,” katanya.


Hubungan Petra Jaya, Putrajaya erat, tiba masa PM berbuat lebih, kata penganalisis

Penyelesaian bagi isu-isu tertunggak yang menjadi duri dalam daging antara Sarawak dan Putrajaya masih menjadi kunci memperolehi sokongan yang lebih kukuh daripada rakyat negeri ini, kata penganalisis.Mereka berkata persetujuan kerajaan Perikatan Nasional (PN) untuk membayar berbilion-bilion dolar cukai petroleum kepada Sarawak, hanya beberapa bulan selepas memegang tampuk pentadbiran memberi impak besar dalam memulihkan hubungan yang dilihat kurang mesra sejak beberapa dekad lalu.Ada hal yang melatari hubungan yang tidak mesra itu.Kerajaan Sarawak tidak gembira dengan kerajaan pusat kerana pentadbiran di Putrajaya gagal melaksanakan tuntutan Perjanjian Malaysia 1963 (MA63).Sarawak sudah lama menuntut lebih banyak kuasa seperti yang termaktub di bawah MA63, dokumen yang menjadikan wilayah itu dan Sabah sebagai sebahagian dari Persekutuan Malaysia.Ahli akademik Sarawak, Jeniri Amir, yang sering menulis mengenai hal ehwal dan sejarah Sarawak, berkata Perdana Menteri Muhyiddin Yassin harus menggunakan layanan baik Petra Jaya terhadap beliau.Beliau berkata, selain penyelesaian cukai minyak, Muhyiddin harus segera menghapuskan halangan-halangan lain bagi mengeratkan hubungan yang terjalin baik.Menurutnya hubungan baik antara kedua-dua pentadbiran pasti akan diterjemah sebagai sokongan politik kepada kerajaan pusat.Antara halangan yang masih tertunggak itu termasuk pendirian sebenar perdana menteri berhubung kes kalimah “Allah”, dan juga isu-isu lain berkaitan MA63.Putrajaya ketika ini dalam proses memohon semakan semula keputusan mahkamah yang membenarkan penganut Kristian di Sarawak menggunakan kalimah “Allah” dalam teks agama.“Langkah mereka untuk kemukakan semakan semula terhadap keputusan penghakiman yang mengizinkan orang bukan Islam menggunakan kalimah ‘Allah’ boleh mempengaruhi sokongan terutama dari penganut Kristian,” kata Jeniri kepada MalaysiaNow.Semasa lawatannya baru-baru ini, Muhyiddin enggan mengulas mengenai masalah tersebut dan berkata kerajaan menyerahkan urusan kes tersebut kepada mahkamah.Sarawak adalah satu-satunya negeri di Malaysia dengan majoriti penganut Kristian merangkumi sekitar 40% penduduk.Jeniri berkata pendirian kerajaan persekutuan mengenai isu kalimah Allah, yang sejajar dengan undang-undang Islam sesetengah negeri yang melarang orang bukan Islam menggunakan istilah itu, boleh menggambarkan Putrajaya tidak ikhlas mengakui hak-hak penduduk Sarawak.Jeniri juga berkata penting bagi Muhyiddin untuk menunjukkan beliau adalah pemimpin yang mampu memenuhi tuntutan Sarawak sebelum dan bukan hanya selepas pilihan raya.Setakat ini, tambahnya, Muhyiddin menunjukkan prestasi yang baik.“Untuk berlaku adil dalam menilai Muhyiddin, dia sudah berusaha menunjukkan komitmennya dengan memenuhi permintaan kerajaan Sarawak mengenai pembayaran SST hasil minyak dan gas dari Petronas,” tambahnya.Namun, Jeniri berkata Muhyiddin mesti berusaha melakukan lebih banyak perkara, terutama setelah serangan yang dihadapinya dari Umno, parti yang pernah bersama-sama dengan GPS dalam Barisan Nasional Sarawak yang kini sudah tidak berfungsi.Menurut penganalisis, kunjungan Muhyiddin baru-baru ini dilihat berjaya meningkatkan imejnya di Sarawak, selain mendapat sokongan penuh Ketua Menteri Abang Johari Openg.Selepas pertemuan itu, PN bahkan berikrar untuk membantu GPS memenangi pilihan raya negeri (PRN) Sarawak yang akan datang.Bagaimanapun, ikrar PN itu turut menimbulkan persoalan sama ada Bersatu dan PAS, dua parti komponen PN, akan tetap bertanding dalam PRN Sarawak.Seorang pemimpin Parti Pesaka Bumiputera Bersatu Sarawak (PBB), parti yang dipimpin ketua menteri dan dilihat sebagai tulang belakang GPS, berkata jika tidak bertanding di Sarawak, ia akan memperkukuhkan lagi hubungan antara PN dan GPS.Anggota Majlis Tertinggi PBB, Wan Junaidi Tuanku Jaafar turut menyatakan terima kasih kepada Muhyiddin kerana berjanji untuk menggerakkan jentera PN pada pilihan raya akan datang bagi membantu mereka memenangi PRN.Beliau berkata, semasa PBB menjalin kerjasama dengan Umno di bawah BN, Umno tidak pernah bertanding di Sarawak.Junaidi berkata penyusunan seperti itu juga diharap dapat diadakan.“Tetapi jika mereka (PN) ingin bertanding, itu keputusan mereka, namun tentu saja, ini akan menunjukkan bahawa tidak ada semangat perpaduan dalam pentadbiran kerajaan,” katanya.“Jadi, ada baiknya jika PAS dan Bersatu tidak bertanding di Sarawak sehingga hubungan kita dapat dijalin bukan sahaja di peringkat persekutuan tetapi juga di peringkat negeri.”Ketika dihubungi, seorang jurucakap PAS Sarawak berkata pihaknya terbuka untuk bekerjasama dengan sesiapa sahaja, namun berkata keputusan mengenai isu tersebut adalah keputusan kepimpinan pusat.“Keutamaan sekarang adalah bersama dalam memastikan kestabilan politik di Sarawak yang juga akan memastikan kestabilan politik di peringkat nasional,” kata Ketua Penerangan PAS Sarawak, Zharudin Narudin kepada MalaysiaNow.


Pencemaran Sungai Selangor, seorang pengarah syarikat bersama tujuh lagi direman

Lapan lelaki termasuk seorang pengarah syarikat membaiki dan menjual jentera pembinaan ditahan reman tujuh hari mulai hari ini hingga 28 Oktober, berhubung pencemaran sumber air mentah di Sungai Selangor.Perintah reman itu dikeluarkan ke atas kesemua suspek berusia antara 28 hingga 66 tahun oleh Majistret Nik Mohd Fadli Nik Azlan di Mahkamah Majistret Selayang di sini, hari ini selepas membenarkan permohonan polis untuk menahan reman mereka selama tujuh hari.Mereka yang ditahan reman itu ialah seorang pengarah syarikat berusia 31 tahun dan bapanya yang berusia 62 tahun, serta enam pekerja terdiri daripada dua warga tempatan serta empat warga asing dari Nepal, Pakistan dan Myanmar.Kesemua suspek ditahan reman bagi membantu siasatan kes mengikut Seksyen 430 Kanun Keseksaan iaitu bagi kesalahan melakukan khianat, dengan mendatangkan bencana terhadap perjalanan tali air sehingga menyebabkan susut bekalan air kepada manusia dan haiwan.Seksyen itu memperuntukkan hukuman penjara tidak kurang daripada lima tahun dan maksimum 30 tahun dengan denda atau kedua-duanya, jika sabit kesalahan.Prosiding reman kelapan-lapan suspek  bermula pukul 9.30 pagi itu selesai 20 minit kemudian.Kesemua mereka yang memakai baju lokap polis berwarna oren dan ungu itu, tiba di Kompleks Mahkamah Selayang pada 9 pagi ini, selepas ditahan 11.30 pagi semalam di Rawang, Selangor.Pengurusan Air Selangor Sdn Bhd (Air Selangor) sebelum ini mengesan bau abnormal pada sumber air mentah di Sungai Selangor pada 12.38 pagi Isnin lepas, menyebabkan Loji Rawatan Air (LRA) Rantau Panjang terpaksa dihenti tugas apabila kadar bau dikesan pada paras 3 ton.Media sebelum ini melaporkan henti tugas keempat-empat loji itu menyebabkan gangguan bekalan air tidak berjadual membabitkan 1,196,457 akaun, merangkumi 1,292 kawasan di Wilayah Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat.


MB Selangor yakin pertahan kerajaan negeri dengan majoriti dua pertiga

Menteri Besar Selangor Amirudin Shari yakin bahawa prestasi dan kekukuhan pentadbiran kerajaan negeri yang ditonjolkan Pakatan Harapan (PH) mampu membantu mereka mempertahankan pentadbiran semasa pada Pilihan Raya Negeri (PRN) akan datang.
Beliau yang juga pengerusi PH Selangor berkata sepanjang tempoh lima tahun pentadbiran, tiada isu-isu besar yang dibangkitkan dalam kalangan komponen parti di peringkat negeri, sekali gus menunjukkan bahawa pentadbiran negeri kukuh.
“Tidak mustahil kita mengulangi kejayaan 2018 (PRU14) dengan kemenangan lebih 50 kerusi. Setakat ini, kita sangat positif dan yakin. Insya-Allah boleh kekal (pentadbiran) dengan majoriti dua pertiga,” katanya dalam sidang media khas sempena lima tahun pentadbirannya, di Foyer Bangunan Sultan Salahuddin Abdul Aziz Shah di Shah Alam, hari ini.
Bagaimanapun katanya PH Selangor tidak akan memandang rendah usaha dan impian Perikatan Nasional (PN) yang mahu merampas negeri itu pada PRN kelak.
Sultan Selangor Sultan Sharafuddin Idris Shah hari ini memberi perkenan untuk DUN Selangor dibubarkan berkuat kuasa Jumaat ini (23 Jun) bagi memberi laluan kepada Pilihan Raya Negeri (PRN).
Sementara itu Amirudin berkata beliau dan barisan exco akan bertindak sebagai kerajaan sementara (caretaker goverment) selepas DUN dibubarkan Jumaat ini sehingga kerajaan baharu dibentuk selepas PRN kelak.


CAP gesa ahli Parlimen rentas parti sokong rancangan kerajaan akhiri tabiat merokok

Persatuan Pengguna Pulau Pinang (CAP) hari ini menggesa semua ahli Parlimen dan anggota Kabinet menyokong rancangan kerajaan untuk menghentikan tabiat merokok dan pemilikan produk tembakau dalam kalangan mereka yang dilahirkan selepas 2005, mengatakan undang-undang itu akan melahirkan masyarakat yang sihat dan mengurangkan beban kewangan yang ditanggung sistem penjagaan kesihatan.
Presiden CAP Mohideen Abdul Kader berkata kerajaan sudah tersalah langkah sewaktu mengenakan 10% duti eksais terhadap produk rokok elektronik dan bukan elektronik pada tahun lalu tanpa mengambil kira kos ekonomi bagi merawat penyakit kronik berkaitan merokok.
“Cukai yang diperoleh daripada semua produk tembakau adalah kecil berbanding anggaran perbelanjaan semasa sebanyak RM3 bilion bagi merawat penyakit kronik akibat tabiat merokok,” katanya dan menambah jumlah tersebut dijangka meningkat kepada RM8 bilion menjelang 2030.
Beliau juga turut membidas dakwaan industri tembakau yang berkata vape tidak berbahaya, mengatakan kajian menunjukkan aerosol dalam bahan vape mengandungi logam berat dan bahan toksik lain.
“Tabiat vaping didapati lebih banyak menyebabkan ketagihan, menjadikannya lebih sukar untuk dihentikan,” katanya.
“Malaysia sangat memerlukan undang-undang kawalan tembakau yang komprehensif bagi menggantikan Peraturan-Peraturan Kawalan Hasil Tembakau 2004 yang diletakkan di bawah Akta Makanan 1983.
"Malahan, jika tidak ada lobi yang hebat oleh industri tembakau, peraturan itu akan digantikan dengan Akta Kawalan Tembakau pada 2007."
Pada 8 Julai, Menteri Kesihatan Khairy Jamaluddin berkata pada bahawa Rang Undang-undang (RUU) Kawalan Tembakau dan Merokok akan dibawa ke mesyuarat Kabinet minggu ini sebelum dibentangkan di Parlimen.
Beliau berkata cadangan pelaksanaan undang-undang yang boleh mengakhiri tabiat turun-temurun melalui RUU itu adalah untuk melindungi generasi muda Malaysia daripada terjebak dengan tabiat merokok dan ketagihan produk tembakau, selain dapat  mengurangkan bilangan perokok di Malaysia kepada kurang daripada 5% menjelang 2040.
Beliau menambah kadar jumlah perokok di Malaysia adalah tinggi iaitu sebanyak 40.5% dalam kalangan lelaki dan 20% dalam kalangan wanita.
Semalam, Ahli Parlimen Muar Syed Saddiq Syed Abdul Rahman menjadi antara salah seorang yang menyuarakan keraguan mengenai RUU tersebut, mengatakan ia mungkin menjejaskan perniagaan serta kebebasan individu selain boleh menyebabkan penjualan rokok haram.
"Isu ini harus dibahaskan secara menyeluruh dan dibincangkan berdasarkan data dan sains," kata beliau yang dipetik sebagai berkata kepada laman sesawang berita kesihatan CodeBlue.


Ambil vaksin atau tidak masih jadi persoalan ramai, kata pakar

Hampir dua tahun negara berperang dengan Covid-19, masih ramai yang ragu-ragu untuk tampil mendapatkan vaksin di mana pakar berkata kecenderungan itu akan mengganggu usaha Malaysia mencapai imuniti kelompok daripada virus yang setakat ini telah mengorbankan lebih 17,000 nyawa.Pakar Perubatan Kesihatan Masyarakat Universiti Kebangsaan Malaysia (UKM), Prof Dr Sharifa Ezat Wan Puteh, berkata ketakutan ini ditambahkan lagi dengan dakyah-dakyah tidak benar yang disebarkan golongan antivaksin.“Masalah utama ialah berdepan dengan golongan yang takut kerana mereka sering membuat tuduhan palsu terhadap vaksin. Lebih bahaya apabila mereka menggunakan fakta separa betul kerana ia mudah membuatkan orang ramai percaya,” katanya kepada MalaysiaNow.“Golongan yang ragu-ragu tidak begitu mendatangkan masalah serius kerana mereka hanya menolak vaksin kerana kurang faham mengenai keberkesannya. Jika diterangkan dan diberi pendedahan lanjut, golongan ini kebiasaannya akan bersetuju terima vaksin.”Mengikut sasaran Putrajaya, imuniti kelompok akan tercapai selepas 80% rakyat menerima suntikan dos lengkap vaksin.Usaha meningkatkan kesedaran orang ramai supaya mengambil vaksin terus dipergiatkan oleh kementerian kesihatan menerusi pelbagai platform sama ada media arus perdana mahupun media sosial.Menurut data kementerian kesihatan, sehingga 2 September lalu, 47.2% rakyat Malaysia menerima suntikan dos lengkap, sekali gus menunjukkan negara kini sudah separuh jalan untuk mencapai sasaran itu.Namun begitu, gerakan antivaksin yang dilihat aktif menyebarkan fahaman mereka terutama di media sosial dianggap sebagai satu ancaman serius kerana hasutan tersebut boleh menyebabkan ramai terutama ahli keluarga menolak vaksin sekali gus menggagalkan usaha ke arah mencapai imuniti kelompok.Mengulas lanjut, Sharifa berkata, fakta separa betul adalah seperti kesan sampingan vaksin terhadap jantung yang boleh menyebabkan penerima meninggal dunia.“Memang vaksin boleh sebabkan kesan sampingan terhadap jantung, tetapi ia tidak menyebabkan ramai orang mati. Nisbahnya mungkin satu dalam 1,000,” katanya.Bagi menangani golongan antivaksin yang terus menentang vaksin, Sharifa berkata, kementerian kesihatan disaran menggunakan pendekatan khas supaya dapat memujuk mereka.“Contohnya, menguar-uarkan pentingnya peranan vaksin dengan penyampaian yang lebih kreatif seperti mengupah ‘influencer’ media sosial.“Selain itu, pendekatan oleh Tunku Mahkota Johor, Tunku Ismail Sultan Ibrahim berjumpa dengan guru-guru yang menolak vaksin di Johor juga wajar dicontohi. Jumpa secara baik, dengar ulasan mereka dan kemudian terangkan mengenai vaksin,” katanya.Beliau berkata, kementerian kesihatan mungkin boleh pertimbangkan untuk mengubah struktur ayat dalam borang persetujuan pengambilan vaksin yang dilihat agak kurang sesuai.Merujuk kepada borang persetujuan penerimaan vaksin, terdapat ayat yang menyatakan penerima setuju untuk bertanggungjawab ke atas risiko yang mungkin berlaku kepada mereka selepas disuntik.“Bagi saya, kenyataan ini wajar diubah kepada ayat yang lebih sesuai dan tidak menakutkan bakal penerima vaksin. Seperti contoh, penerima faham atas kesan sampingan vaksin dan bukannya tanggung risiko itu sendiri.“Saya difahamkan bahawa jika terbukti berlaku kesan sampingan yang serius seperti meninggal dunia atau dimasukkan ke hospital, kerajaan yang akan tanggung menerusi bayaran pampasan dan mangsa akan dimasukkan ke hospital secara percuma,” katanya.Sementara Saintis Virologi Institut Perubatan dan Pergigian Termaju (IPPT) Universiti Sains Malaysia (USM), Dr Muhammad Amir Yunus, berkata isu antivaksin berpunca dengan isu kepercayaan yang sebati dalam benak fikiran mereka.“Seperti keagamaan, maka, mereka yakin bahawa vaksin adalah sesuatu yang haram dan sememangnya wajib dijauhi. Mereka amat yakin bahawa keburukan vaksin mengatasi kebaikan.“Tambahan pula dengan momokan yang dianggap benar seperti teori konspirasi mengaitkan vaksin baharu dengan nanocip, gelombang 5G, magnetik dan sebagainya,” katanya kepada MalaysiaNow.Mengulas lanjut, beliau berkata, golongan yang ragu-ragu tidak boleh dikira sebagai antivaksin kerana mereka hanya was-was dengan keberkesanaan vaksin Covid-19.“Mereka ini yakin dengan vaksin yang dibangunkan sebelum ini, cuma dalam kes Covid-19, memandangkan terdapat vaksin jenis baru yang belum pernah digunapakai, maka mereka merasakan bahawa bukti daripada data-data sedia ada tidak kukuh.“Hal ini juga mungkin disumbangkan oleh pendedahan berleluasa dan secara berlebihan menerusi media sosial mengenai kesan sampingan vaksin seperti risiko darah beku walhal peratusannya adalah amat rendah berbanding kesan dijhangkiti virus itu sendiri,” katanya.


MIC tidak akan terima jawatan timbalan menteri

MIC tidak akan menerima jawatan Timbalan Menteri yang berperanan membantu Kabinet kerajaan, kata Setiausaha Agungnya RT Rajasekaran.
Beliau berkata perkara itu dipersetujui dalam mesyuarat Jawatankuasa Pusat MIC semalam, selain menghormati pilihan pengundi semasa Pilihan Raya Umum ke-15 (PRU15).
“MIC mengucapkan tahniah kepada Datuk Seri Anwar Ibrahim kerana dilantik sebagai perdana menteri Malaysia ke-10. MIC juga merakamkan sokongan kepada titah Yang di-Pertuan Agong (Sultan Abdullah Sultan Ahmad Shah) untuk menyokong kerajaan perpaduan.
“Semoga perdana menteri dapat menjalankan tugas dan tanggungjawab dengan sempurna dan adil untuk semua kaum di Malaysia,” katanya dalam kenyataan hari ini.
Terdahulu perdana menteri menerusi perkongsian di laman Facebook beliau hari ini memaklumkan calon-calon bagi jawatan timbalan menteri akan dimuktamadkan dalam masa terdekat.


Apa salahnya ahli minum arak, kata Syed Saddiq

Pengasas bersama parti Muda, Syed Saddiq Syed Abdul Rahman hari ini mengatakan bukan satu kesalahan untuk ahli partinya minum arak selagi perbuatan itu tidak melanggar lunas undang-undang, menggesa supaya orang ramai menghormati hak peribadi mereka untuk minum. Dalam sebuah hantaran Facebook, Syed Saddiq menjawab dakwaan bahawa Muda menggunakan wang dana banjir yang dikumpulkan untuk membeli minuman alkohol selepas beberapa imej tular memaparkan beberapa individu memakai baju berlogo parti itu sedang minum bir beramai-ramai.Dalam sebuah hantaran, Saddiq berkata penularan imej itu adalah satu cara yang digunakan oleh pihak terdesak yang tidak senang dengan kerja Muda sepanjang bencana banjir dalam negara. “Parti ini, parti berbilang kaum. Bukan kesalahan untuk mereka minum lainlah kalau mereka memandu.“Saya percaya taktik murah dan lapuk ini adalah taktik mereka yang terdesak,” kata ahli Parlimen Muar itu.Dalam pada itu, Syed Saddiq turut membidas dakwaan yang mengatakan partinya menggunakan wang itu untuk membeli minuman keras, mengatakan 100% wang sumbangan digunakan disalurkan kepada mangsa banjir melalui inisiatif Mari Bantu. “Muda tak guna duit sumbangan untuk beli minuman alkohol. Ini tuduhan paling tak masuk akal. Muda is an open book.“Minggu lepas saya dah buat sidang media dan tunjuk semua resit transaksi Mari Bantu. Semua urusan direkod dan akan diaudit.Menurutnya, tidak ada keperluan untuk membuat tuduhan kononnya Muda salah guna duit dana banjir.“Kalau betul-betul nak tularkan isu, tularlah isu salah laku dan curi wang rakyat. “Bawalah isu rasuah, guna wang rakyat untuk kepentingan diri.”


Polis akan panggil Zahid, Anwar, kata KPN

Polis akan memanggil Presiden Umno Ahmad Zahid Hamidi dan Presiden PKR Anwar Ibrahim bagi merekodkan keterangan berhubung rakaman perbualan audio yang dikaitkan dengan kedua-dua mereka, yang tular di media sosial baru-baru ini.Ketua Polis Negara, Abdul Hamid Bador berkata ia adalah tindakan yang perlu diambil; dan apabila tiba masa yang sesuai, pegawai penyiasat akan merakamkan kenyataan kedua-dua mereka.“Sekiranya mereka merasakan diri mereka teraniaya atau difitnah, mereka boleh tampil untuk membuat aduan, kertas siasatan dijalankan melalui sudut ini,” katanya kepada media selepas Majlis Pelancaran Taman Angkat Amanita Kontinjen Selangor, di Tapak Padang Surau An-Nur hari ini.Beliau berkata sekiranya terdapat banyak laporan mengenai perkara itu dibuat oleh orang ramai kerana merasa tertekan, cemas dan gempar, maka pihak polis mempunyai sebab untuk membuka kertas siasatan dan menyiasat perkara itu.Katanya kertas siasatan telah pun dibuka berkenaan rakaman berkenaan, dan rakaman audio telah dihantar ke makmal forensik untuk mengesahkan kesahihannya.Rakaman audio perbualan di antara dua individu yang dikatakan mirip suara Zahid dan Anwar tersebar itu telah tersebar dengan meluas di media sosial dan blog, didakwa berlaku selepas Perhimpunan Agung Umno, baru-baru ini.Sementara itu, Hamid berkata beliau tidak dapat memberikan tempoh berapa lama masa akan diambil untuk analisis rakaman audio berkenaan.“Dalam apa juga kes kita cuba dapatkan penyelesaian yang cepat agar siasatan itu disegerakan,” katanya.“Hasil analisa akan diangkat kepada Jabatan Peguam Negara,” tambahnya.


KDN tumpu selesai permohonan kewarganegaraan kategori anak angkat

Kementerian Dalam Negeri (KDN) akan memberi keutamaan terhadap permohonan status kewarganegaraan kategori anak angkat selain individu yang lahir sebelum negara mencapai kemerdekaan.
Menterinya Saifuddin Nasution Ismail berkata permohonan bagi kategori membabitkan anak angkat adalah tertinggi daripada jumlah keseluruhan status kewarganegaraan yang masih belum selesai melibatkan 133,436 permohonan.
"Misalnya tadi, apabila ditanya kepada penerima surat kelulusan kewarganegaraan, ada dalam kalangan ibu bapa telah menjaga anak angkat mereka sejak umur satu hari, tempoh permohonan ada yang 12 tahun dan sembilan tahun.
"Apabila kita keluarkan surat warganegara ini bermaksud akses kepada pendidikan, kesihatan mereka lebih baik. Bagi kategori yang lahir sebelum merdeka pula, mereka sudah mencecah usia 70 hingga 80 tahun, jumlahnya dalam 3,000 pemohon," katanya.
Beliau berkata demikian kepada pemberita selepas hadir ke Majlis Penerapan Nilai-Nilai Murni dan Iftar KDN Madani di Ibu Pejabat Polis Kontinjen (IPK) Negeri Sembilan di Seremban hari ini.
Beliau berkata setiap prosedur bagi meluluskan permohonan kewarganegaraan itu berpandukan kepada Perlembagaan Persekutuan.
"Jumlah yang masih belum selesai (bagi) kewarganegaraan 133,436 (permohonan)… tiga bulan pertama KDN meluluskan 6,079 permohonan. Tahun ini saya tetapkan sasaran 10,000 permohonan.
"Kelulusan ini datang daripada pelbagai kategori … apa pun kategorinya keutamaan adalah kepada anak angkat yang paling banyak dan mereka yang lahir sebelum kemerdekaan," katanya.


Azmin tegaskan pendirian terus komited dengan Bersatu

Ahli Parlimen Gombak Mohamed Azmin Ali hari ini menegaskan akan terus komited dalam perjuangan Bersatu, menjawab khabar angin mengatakan beliau bakal keluar dari parti itu.Dalam sebuah kenyataan, beliau berkata idealisme dan prinsip perjuangan Bersatu merupakan jatidirinya.“Kita akan terus bergerak sederap bersama seluruh anggota Bersatu untuk membangunkan sebuah kerajaan yang bersih, telus, berintegriti dan komited terhadap prinsip tadbir urus yang baik serta memperjuangkan keadilan sosial demi kemakmuran bersama seluruh rakyat,” katanya.Azmin dan Zuraida merupakan antara pemimpin kanan PKR yang keluar dari parti itu pada 2020 untuk menyertai Bersatu di bawah Perikatan Nasional (PN) yang dipimpin Muhyiddin Yassin.Mereka berdua dilantik menduduki Majlis Pimpinan Tertinggi Bersatu, badan pembuat keputusan tertinggi dalam parti itu.Bagaimanapun, pada 26 Mei lalu, Zuraida mengumumkan keluar dari Bersatu untuk menyertai Parti Bangsa Malaysia.Zuraida berkata akan bertemu dengan Perdana Menteri Ismail Sabri Yaakob bagi berbincang mengenai peletakan jawatan itu selain kedudukannya sebagai menteri perusahaan perladangan dan komoditi.Dalam pada itu, Azmin berkata citra Bersatu yang dinamik, progresif dan inklusif adalah bertepatan dengan aspirasi zaman demi membangun Malaysia yang bersatu dalam mendepani cabaran semasa.“Idealisme perjuangan Bersatu yang meliputi norma kehidupan serta dasar prihatin yang mengangkat martabat rakyat telah berjaya menjana kemakmuran demi kesejahteraan rakyat.”


Kadar kebolehjangkitan Covid-19 dijangka catat 1.09 semalam

Kadar kebolehjangkitan (Rt) Covid-19 pada jangkaan mengikut kes seharian bagi seluruh negara pada hari semalam adalah 1.09, dengan Putrajaya mencatat nilai Rt tertinggi pada 1.28.Menerusi data dikongsi Ketua Pengarah Kesihatan Dr Noor Hisham Abdullah di Twitter beliau malam tadi, kebanyakan negeri dijangka mencatatkan Rt melebihi nilai 1.0 manakala empat negeri mencatat nilai bawah satu.“Negeri-negeri yang dijangka mencatatkan Rt melebihi 1.0 adalah Perak (nilai Rt 1.18), Kuala Lumpur (nilai Rt 1.16), Selangor (nilai Rt 1.14), Pahang (nilai Rt 1.10), Kedah (nilai Rt 1.08), Sabah dan Pulau Pinang (nilai Rt 1.07), Melaka (nilai Rt 1.06), Terengganu (nilai Rt 1.04) serta Negeri Sembilan (nilai Rt 1.02).“Negeri yang dijangka mencatatkan nilai bawah satu pula adalah Johor (nilai Rt 0.96), Kelantan (nilai Rt 0.90), Labuan dan Sarawak masing-masing catat nilai Rt 0.86,“ katanya.Nilai Rt merujuk kepada tahap kebolehjangkitan kes Covid-19, iaitu berapa ramai boleh dijangkiti oleh satu kes positif.


Umat Islam wajib mengundi, jangan pilih pemimpin ‘minta jawatan’

Khutbah Jumaat di masjid-masjid Selangor hari ini menegaskan umat Islam wajib keluar mengundi untuk menentukan masa depan agama, negara dan umat, mengatakan sesiapa yang mengabaikannya dianggap berdosa dan melanggar perintah Allah.
Teks khutbah sebanyak 12 muka surat yang disediakan unit pengurusan masjid Jabatan Agama Islam Selangor (Jais) itu berkata kewajipan tersebut adalah bagi membentuk pentadbiran yang bertanggungjawab.
“Mengundi adalah satu kewajipan bagi umat Islam. Ia adalah untuk membentuk pemerintahan yang bertanggungjawab.
“Jika pemimpin dipilih tidak tepat dan tidak layak, maka kepentingan masyarakat dan negara tidak dapat diberi keutamaan sewajarnya,” kata khutbah itu sambil menegaskan kewajipan melaksanakan sistem perundangan dan permuafakan yang menjamin kemakmuran.
Bagi tujuan mencapai kewajipan pemerintahan sedemikian, teks itu mengatakan pilihan raya adalah cara bagi memenuhi tuntutan tersebut di mana ia bertepatan dengan kaedah fekah.
“Sesuatu yang tidak sempurna kewajipan melainkan dengannya, maka ia menjadi wajib.”
Dalam pada itu, ia turut memberi panduan mengundi antaranya, memastikan calon yang dipilih harus memberi manfaat dan memliahat kedudukan agama dan hak umat Islam dan seluruh rakyat berbilang bangsa, selain wajib memilih calon yang memiliki keimanan kepada Allah, beirilmu dan berakhlak.
Ia turut melarang umat Islam memilih calon yang melakukan maksiat secara terang-terang dan memusuhi Allah dan Nabi Muhammad dan pemimpin “yang meminta jawatan melalui cara yang tidak baik”.
Tema khutbah hari ini turut bertepatan dengan Pilihan Raya Umum ke-15 (PRU15) yang akan berlangsung esok di mana tempoh kempen bakal berakhir tengah malam ini.
Ia juga merupakan PRU yang merekodkan paling ramai calon dalam sejarah pelaksanaan pilihan raya di mana 945 calon akan bertanding untuk merebut 222 kerusi Parlimen.
Sementara 441 calon bakal merebut kerusi di tiga Dewan Undangan Negera termasuk Perak, Pahang dan Perlis selain satu kerusi Dewan Undangan Negeri (DUN) Sabah, Bugaya.


‘Poverty porn’ eksploitasi golongan miskin tanpa sedar

Pemandangan yang biasa kita lihat dalam media sosial: ahli-ahli politik dan tokoh masyarakat menandatangan dan menyerahkan derma kepada golongan miskin lebih-lebih lagi ketika tempoh bencana seperti banjir di pantai timur dan ketika pandemik Covid-19 menyerang ekonomi.Dengan kemajuan teknologi dan peningkatan penggunaan platform-platform dalam talian seperti Facebook dan Instagram, “poverty porn” atau pornografi kemiskinan, adalah satu perkara yang seakan-seakan lumrah dalam media sosial walaupun istilah itu jarang didengar dan ramai yang tidak tahu mengenainya.“Poverty porn” adalah satu bentuk eksploitasi ke atas golongan susah melalui pelbagai media. Ini termasuk menggunakan media sama ada dalam bentuk penulisan, foto atau video yang bertujuan untuk mengundang simpati orang ramai supaya penjualan, rating, sokongan atau dana meningkat.Ia dikategorikan sebagai “porno” kerana menjadikan golongan rentan dan miskin sebagai objek, menggambarkan gologan itu sebagai kumpulan yang bergantung dengan mereka yang kaya untuk meneruskan hidup sementara golongan yang menolong mereka diraikan dan digelar sebagai penyelamat, kata seorang penganalisis Khazanah Research Institute, Christopher Choong.Di Malaysia, istilah ini masih belum dikuasai dan diketahui ramai sehinggakan tiada istilah khusus dalam bahasa kebangsaan merujuk kepada femonena ini. Tetapi, kegiatannya sangat mudah dikesan di media sosial seperti Facebook dan Youtube apabila foto-foto individu dalam keadaan yang memerlukan perhatian disiar secara umum.Fenomena ini sudah mula bertapak dan diraikan sejak beberapa tahun kebelakangan ini apabila ramai pihak menjalankan kegiatan amal menggunakan media sosial dengan video dan gambar mereka. Sebagai contoh, misi-misi bantuan yang disusuli dengan video pendek menunjukkan kedaifan dan kesukaran hidup orang lain.Namun, di Barat, tempat asal istilah tersebut, para pengkritik berpandangan kegiatan poverty porn bukanlah untuk mendukung kemanusiaan, sebaliknya ia merendah martabat individu atau kumpulan yang susah dan tidak berupaya. Misalnya, berkongsi gambar-gambar yang menunjukkan kanak-kanak tidak cukup zat dan tidak berpakaian.Sekeping foto seperti itu mampu mendapat jutaan likes dan komen-komen positif yang menunjukkan simpati dan belas kasihan. Namun, ia tetap tidak memberi sebarang manfaat kepada kanak-kanak yang mengalami kebuluran di seluruh dunia.Bagaimanapun, “poverty porn” tidak terhad kepada pencipta kandungan (content creator) dan individu berpengaruh di media sosial sahaja. Kini, ahli politik turut melakukan kegiatan tersebut. Perkembangan ini menimbulkan keraguan sama ada tindakan mereka untuk meraih simpati ataupun mengharap undi pada pilihan raya?Choong tidak menolak sebarang kemungkinan ahli politik bertindak berkongsi gambar dan video individu tidak berkemampuan demi memancing undi.“Kita perlukan ahli-ahli politik bertanggungjawab dengan standard yang lebih tinggi iaitu dengan (mengenalpasti) apakah polisi mereka untuk menyelesaikan kemiskinan, pengangguran, ketidaksamaan dan segala bentuk rentan yang lain mengatasi pertolongan yang merea berikan,” katanya kepada MalaysiaNow.Baru-baru ini, beberapa ahli politik dilihat aktif berkongsi gambar-gambar mereka membantu golongan rentan dan memuat naik di media sosial bersama-sama coretan pendek. Ia dilihat berjaya mengundang simpati orang ramai dengan ribuan “likes” dan komen diberikan pada setiap perkongsian yang dipaparkan kepada umum.Bukan itu sahaja, keadaan rumah orang miskin yang usang, uzur dan tidak lengkap turut dirakam ketika memberikan bantuan serta sumbangan. Malah, sama ada tindakan itu sudah mendapat keizinan turut masih menjadi persoalan.Atas sebab itu, beliau berkata orang ramai perlu menegur dan melaporkan segala kegiatan ini apabila menyedarinya berlaku.Bagaimanapun, kata Choong, ini tidak bermakna perkhidmatan dan bantuan jangka pendek oleh ahli-ahli politik perlu diremehkan.“Ahli politik ketika dipilih menjadi wakil rakyat ialah mereka yang mempunyai kuasa untuk membuat perubahan di peringkat dasar,” katanya yang menganggap ia adalah matlamat utama ahli politik yang diundi untuk menganggotai Parlimen atau Dewan Undangan Negeri (DUN).Beliau turut mengingatkan tokoh masyarakat dan ahli politik untuk mempertimbangkan semula tindakan mereka menguar-uarkan bantuan atau pemberian yang mereka lakukan kepada golongan susah.“Apakah identiti orang-orang miskin (yang mereka tunjuk dalam video dan gambar) itu dilindungi, dan jika tidak, apakah bukti sahih yang mereka mendapat persetujuan daripada orang-orang yang mereka bantu itu?”“Sudah tentu, terdapat mereka yang mungkin tidak menyedarinya dan oleh itu, poverty porn memerlukan perbincangan yang lebih meluas,” jelasnyaBagaimanapun, akhirnya, Choong menjelaskan terdapat dua kelompok dalam kegiatan ini, mereka yang berniat baik dan mereka yang hanya mahu mengambil kesempatan sahaja.“Tetapi, jika seseorang yang berniat baik mengetahui kesan buruk daripada poverty porn namun terus melakukannya, ia adalah satu hal yang menggusarkan bagi saya.”


Lokman Adam padam hantaran fitnah terhadap Khairy di media sosial

Lokman Noor Adam telah memadam kesemua kenyataan dan video membabitkan Menteri Kesihatan Khairy Jamaluddin berhubung isu vaksin Covid-19 yang dimuat naik di media sosial.Peguam Norfazilah Jaafar yang mewakili Lokman berkata bekas ahli Majlis Tertinggi Umno itu telah memadam hantaran berkenaan sebagaimana yang diarahkan oleh mahkamah, setelah Khairy memperoleh injunksi ex-parte (sebelah pihak) pada 3 Februari lepas.Khairy pada 25 Januari lepas, memfailkan saman fitnah terhadap Lokman, memohon suatu perintah injunksi supaya Lokman memadam kenyataan dan video bersama-sama kapsyen, tajuk dan komen dalam tempoh 24 jam dan suatu injunksi menghalang defendan daripada menerbitkan semula hantaran itu.Beliau juga memohon defendan untuk memadam kenyataan fitnah yang diterbitkan semula di semua portal berita serta akaun media sosial dalam tempoh 24 jam.Norfazilah berkata pada prosiding hari ini yang berlangsung secara dalam talian (Zoom), pesuruhjaya kehakiman Mahkamah Tinggi Leong Wai Hong membenarkan permohonan Khairy supaya injunksi ex-parte yang diperolehnya itu dilanjutkan sehingga tarikh pendengaran injunksi inter-parte (antara pihak) pada 10 Mei.“Sepatutnya hari ini ditetapkan untuk pendengaran injunksi inter-parte, namun ditangguhkan kerana pihak defendan memohon tempoh masa untuk memfailkan afidavit balasan dalam permohonan injunksi itu.“Mahkamah membenarkan defendan (Lokman) memfailkan afidavit balasan dan pernyataan pembelaan (berhubung saman) sebelum atau pada 3 Mac selain membenarkan permohonan plaintif (Khairy) untuk melanjutkan injunksi ex-parte,” kata peguam itu yang turut memaklumkan prosiding hari ini turut dihadiri peguam Abdul Rashid Ismail mewakili Khairy.Berdasarkan pernyataan tuntutan, Khairy, 46, yang juga ahli Parlimen Rembau memfailkan saman itu atas kapasiti peribadi mendakwa Lokman telah memfitnahnya menerusi dua video serta memuat naik gambar di Facebook “Lokman Noor Adam Official” pada 6 Januari lepas, membuat kenyataan menerusi dua siaran langsung di Facebook itu dan Youtube “Lokman Adam” pada 10 Januari.Dakwa plaintif, kenyataan fitnah dalam saman itu membawa maksud antaranya beliau berbohong dan menipu orang ramai dengan mendakwa dia telah diberi vaksin Covid-19 serta menerima dos ketiga serta memalsukan maklumat berkenaan status vaksinasi.Menurut plaintif, penerbitan fitnah itu menyebabkan reputasi dan integritinya terjejas teruk serta mengurangkan kepercayaan serta keyakinan orang ramai terhadapnya sama ada melalui kapasiti peribadi dan profesional selain menyebabkan reputasinya direndahkan dalam kalangan masyarakat yang berfikiran waras.


14.6% populasi Malaysia lengkap 2 dos vaksin

Seramai 4,769,909 individu iaitu 14.6% populasi rakyat di negara ini telah lengkap dua dos suntikan vaksin Covid-19 hingga 11.59 malam tadi.Menteri Kesihatan Dr Adham Baba berkata seramai 10,301,905 individu telah menerima dos pertama, yang menyaksikan jumlah pemberian vaksin itu di seluruh negara kini mencecah 15,071,814 dos suntikan.“Jumlah ini termasuk suntikan pada Hari Raya Aidiladha semalam iaitu sebanyak 299,593 dos, merangkumi 204,064 individu menerima suntikan pertama dan 95,529 adalah penerima dos kedua,” katanya dalam hantaran melalui laman Twitter hari ini.Beliau berkata lima negeri yang mencatatkan pemberian vaksin tertinggi semalam ialah Selangor dengan 107,444 individu, Kuala Lumpur (63,493), Sarawak (46,606), Johor (28,050) dan Pulau Pinang (14,630).Menerusi hantaran sama, Labuan kekal negeri yang mencatatkan peratusan penduduk dewasa lengkap dua dos vaksinasi tertinggi dengan 64.7%, diikuti Sarawak (47.3%), Perlis (36.5%), Lembah Klang (21.6%) dan Negeri Sembilan (20.9%).


Sorry.


Sebanyak 8% populasi Malaysia lengkapkan suntikan vaksin

Sebanyak 2,618,316 orang atau 8.0% daripada populasi telah menerima suntikan dos kedua vaksin, sekali gus melengkapkan vaksinasi mereka setakat semalam, kata Menteri Kesihatan Dr Adham Baba.Badan Bertindak Imunisasi Covid-19 (CITF) menyasarkan, 10% daripada populasi negara akan memperoleh vaksinasi penuh menjelang pertengahan Julai ini, di bawah Program Imunisasi Covid-19 Kebangsaan (PICK).Menerusi hantaran di Twitter Dr Adham memaklumkan, jumlah keseluruhan pemberian dos vaksin setakat semalam adalah sebanyak 9,006,715 dos, dengan 2,618,316 adalah dos kedua.“Bagi vaksinasi harian, sebanyak 206,015 dos diberikan semalam, melibatkan pemberian 127,385 dos pertama dan 78,630 dos kedua,” katanya dalam hantaran Twitternya hari ini.Beliau berkata, lima negeri yang mencatatkan penerimaan kedua-dua dos tertinggi ialah Selangor (348,853), Sarawak (299,593), Kuala Lumpur (244,7090), Sabah (233,409) dan Kedah (193,575).